АРГАНАЎТЫ


Славутых герояў з розных мясцін Старажытнай Грэцыі аб’яднаў цыкл міфаў пра арганаўтаў. Гэта шматслойнае казанне, якое складвалася на працягу стагоддзяў і ўвабрала ў сябе шматлікія геаграфічныя назвы, тлумачэнні рэлігійных свят, разнастайныя ўяўленні грэчаскіх плямён, што жылі ў розныя часы, але да Траянскай вайны, гэта азначае да ХІІІ—ХІІ ст.    да н. Х. Міфы спецыфічна адлюстравалі першыя паходы гэтых плямён у таямнічы для іх Понт Эўксінскі (Чорнае мора), які палохаў мараплаўцаў грознымі прыроднымі з’явамі і адсутнасцю астравоў на шляху да яго. Міфы сведчаць пра вельмі старадаўнія сувязі з Захадам краін Усходняга Чарнамор’я. Мы даведваемся з іх пра краіну цара Ээта і яго дачкі чарадзейкі Медэі. Гэта сонечная Эя (Калхіда), з якой звязаны і міф аб прыкутым да Каўказскага хрыбта тытане Праметэі.


Шматлікія старажытнагрэчаскія аўтары пераказвалі розныя эпізоды падарожжа і прыгод арганаўтаў, падзеі з жыцця стаяўшага на чале іх героя Ясона, а таксама пакахаўшай яго Медэі. Сярод іх Гамер і яго сучаснік і паслядоўнік Эўмел, Піндар, Герадот, Эўрыпід, рымскі паэт І ст. В. Флак, невядомы аўтар, які жыў у IV ст. і паэму якога, напісаную ад імя спевака Арфея, называюць арфічнай “Арганаўтыкай”. Самай жа багатай крыніцай для рэканструявання міфаў пра арганаўтаў з’яўляецца эпічная паэма “Арганаўтыка”, створаная ў эліністычную эпоху (ІІІ ст. да н. Х.) Апалоніем Радоскім.

Выхаванне Ясона. Ясон у Іолку


Заснавальнік фесалійскага горада Іолка, сын Эола Крэтэй, паміраючы, перадаў уладу свайму сыну Эсону. Але зводны брат Эсона Пелій звергнуў законнага спадкаемца, захапіў усе скарбы і стаў царом Іолка. Толькі не давала новаму цару спакою прадказанне аракула, згодна з якім ён загіне ад рукі члена эалійскага роду і што яму трэба сцерагчыся чалавека, абутага на адну нагу. Жорсткі Пелій знішчыў усіх вядомых у горадзе эалійцаў, праўда, пакінуў жыццё Эсону, бо не бачыў ніякай пагрозы з боку брата, які змірыўся са сваім становішчам звычайнага грамадзяніна. Аднак калі ў Эсона нарадзіўся сын, то бацька небеспадстаўна занепакоіўся, ведаючы, што злобны Пелій не пашкадуе немаўля. Разам з жонкай Эсон абвясціў пра іх мёртванароджанае дзіця, а сам употай аднёс сына на гару Пеліён у пячору мудрага кентаўра Хірона.


Хірон выхаваў сына Эсона, як і іншых славутых герояў, адпаведна ідэалам родавага грамадства, навучыў яго карыстацца дзідай і мячом, страляць з лука, іграць на ліры, паводзіць сябе годна, а таксама навучыў вылечваць раны. Таму і стаў Дыямед (нібыта так назваў яго бацька) Ясонам, што азначае “лекар”. Калі Ясону споўнілася дваццаць гадоў, ён адчуў сябе гатовым да розных выпрабаванняў і вырашыў вярнуцца дадому, каб прымусіць вераломнага Пелія аддаць яму ўладу над Іолкам. Хірону было шкада расставацца з выхаванкцам, якога ён палюбіў як роднага сына, але добры і мудры кентаўр разумеў, што час прыйшоў: дужы і прыгожы, як юны бог, Ясон сумее пастаяць за сябе і за свайго пакрыўджанага бацьку.


Па дарозе ў Іолк Ясону трапілася горная рэчка Анаўр. Яна разлілася ад веснавых дажджоў, але не настолькі, каб дужы і спрытны юнак не мог перайсці яе ўброд. Ясон прыпадняў шкуру барса, якая была яму замест плашча, і хацеў ужо ўвайсці ў ваду, але пачуў, што хтосьці кліча яго. Юнак азірнуўся і ўбачыў бабулю. Нямоглая, яна сядзела на беразе бурлівай рэчкі і са страхам глядзела на ваду.


— Перанясі мяне, юны герой, на той бераг, — заплакала старая, прыкрыўшы рукой свае вялікія і глыбокія вочы. — Я ўжо даўно тут сяджу, але ніхто не хоча дапамагчы мне.


Хірон выхаваў Ясона ў пашане да старасці, і юнак паспяшаўся да бабулі, далікатна падставіў ёй сваю шырокую спіну. Калі нёс яе цераз рэчку, сандаля на левай назе развязалася і застрала ў ціне, але Ясон не стаў шукаць яе, бо трэба было моцна трымаць бабулю, якая аказалася нязвыкла цяжкай для свайго веку. Не ведаў юнак, што гэта была сама багіня Гера.


— Дзякуй, Ясон, я таксама буду дапамагаць табе, — крыкнула яна ўслед герою. Той здзіўлена азірнуўся на моцны, зычны голас, але на беразе старой жанчыны ўжо не было.


Калі Ясон прыйшоў у Іолк, то апынуўся на вялікай плошчы, дзе тоўпілася шмат людзей. Усе звярнулі ўвагу на высокага незнаёмца з доўгімі залатымі валасамі, з плямістай шкурай на плячах, які трымаў у руцэ дзве дзіды і быў прыгожы, як Апалон. І тут на плошчы з’явіўся Пелій у прыгожай калясніцы, што зіхацела золатам. Ён задрыжаў ад страху і злосці, калі ўбачыў перад сабой чалавека, у якога была абута толькі адна нага, але пастараўся хоць знешне супакоіцца і запытаў юнака:


— Скажы, вандроўнік, хто ты такі, адкуль родам і з якой мэтай прыйшоў у Іолк?


— Я нарадзіўся ў Іолку, так што не чужынец у гэтым горадзе, а яго грамадзянін, — з годнасцю адказаў Ясон. — Дваццаць гадоў я правёў у Хірона і зараз вярнуўся ў дом свайго бацькі Эсона, каб патрабаваць атрыманую ад продкаў уладу, якую сілком захапіў несправядлівы Пелій.


Залатая калясніца паімчала ўражанага цара ў палац, а людзі, якія цешыліся сустрэчы з сынам Эсона, павялі яго да бацькі.


Стары Эсон плакаў ад радасці, што да яго вярнуўся сын. Калі ў іх доме сабраліся крэўныя з іншых гарадоў, Ясон расказаў пра сваё жаданне адняць уладу ў Пелія. Яго падтрымалі, і ўсе разам адправіліся да цара.


— Я не хачу змагацца з табой пры дапамозе зброі, — сказаў Ясон Пелію. — Аддай незаконна захоплены трон, і я пакіну табе ўсе багацці, якія ты адняў разам з ім. Ты будзеш дажываць свой век у дастатку, са сваімі дзецьмі, і я абяцаю, што не буду помсціць ні табе, ні ім.


Паколькі побач з Ясонам стаялі яго дзядзькі — Ферэт, цар горада Феры, і Аміфаён, цар Месеніі, а за імі іх дужыя сыны, а таксама прыхільнікі, Пелій пабаяўся адмовіць юнаку адразу.


— Прызнаю твае правы, — сказаў ён Ясону. — Але ўжо дваццаць гадоў як я цар  у Іолку і за гэты час таксама набыў на яго правы. Таму я гатовы аддаць табе горад: ты ж не чужы мне, а пляменнік, праўда, недарма, а за адну паслугу. Табе, — ён хітра ўсміхнуўся, — маладому і дужаму не будзе цяжка зрабіць яе.


— Загадвай! — з запалам усклікнуў Ясон. — Выканаю ўсё, што ў маіх сілах.


— Ці ведаеш ты пра Фрыкса, якога залатарунны баран перавёз у краіну цара Ээта?


Ясону расказваў гэту гісторыю Хірон, і юнак ведаў пра Фрыкса і Гелу, дзяцей архаменскага цара Афаманта.

Фрыкс і Гела


Афамант, брат Крэтэя, цар мінійскага горада Архамена, што ў Беотыі, пакахаў багіню воблакаў Няфелу. Некалькі гадоў яны былі шчаслівыя разам са сваімі дзецьмі — хлопчыкам Фрыксам і дзяўчынкай Гелай. Аднак Няфела пакінула палац Афаманта (па адной версіі, яна засумавала сярод людзей і сама захацела вярнуцца на волю, у нябесную прастору; па другой — яе прагнаў Афамант). Цар ажаніўся з дачкой фіванскага цара Кадма, Іно. У іх нарадзілася два сыны, і Іно неўзлюбіла Фрыкса і Гелу, асабліва прыгожага пасынка, у якім усе бачылі будучага цара. Каб збавіцца ад яго, Іно прыдумала вераломны план.


Калі вясной людзі прыйшлі за насеннем, бо яны заўсёды атрымлівалі яго са свірнаў цара, Іно выдала зерне засушанае, непрыгоднае для пасеву. На ўрадлівых беатыйскіх землях нічога не ўзышло, акрамя пустазелля, і ў краіне пачаўся голад. Афамант адправіў ганца ў Дэльфы, каб даведацца, за што багі гневаюцца на яго і яго народ. А той, падкуплены Іно, прывёз падрыхтаваны ёю хлуслівы адказ:


— Багі гневаюцца на вас за тое, што ў Архамене царыцай была Няфела, якая самавольна пакінула неба і ўступіла ў шлюб са смяротным. Пакаранне скончыцца толькі тады, калі вы прынясеце ў ахвяру багам сына Няфелы Фрыкса.


Жахнуліся Афамант і ўсе архаменцы, пачуўшы такое прароцтва. Але супраць багоў не пойдзеш, і пасля пакутлівай душэўнай барацьбы цар прызначыў дзень, у які будзе прынесена крывавая ахвяра дзеля дабрабыту ўсёй краіны. Падрыхтаваліся да абраду. З вечара вымылі белы камень ад крыві раней ахвяраваных баранаў, прынеслі сасуды з вадой, у якія жрэц апускаў галаўню з алтара і акрапляў вадой ахвяру і ўсіх прысутных, паставілі кошык, у якім ляжаў нож, ячмень і ўсё патрэбнае для правядзення абраду. Дзіўна, але над самай вяршыняй гары, ля падножжа якой знаходзіўся алтар, з раніцы ў чыстым блакітным небе стаяла лёгкае, светлае воблачка.


Гела абдымала брата, плакала і ўвесь час клікала маці:

· Матуля, родненькая, памажы сваім дзецям!

— Ну што ты... — супакойваў Гелу Фрыкс, — маці не можа дапамагчы. Яна ж не павінна ісці супраць волі Зеўса.


Жрэц узяў Фрыкса за яго чорныя як смоль валасы. І ў гэты момант над гарой раздаўся нібыта ўдар грому, і асляпляльнае святло прарэзала паветра. Усе прыкрылі вочы рукамі, а потым пачулі лёгкі звон, падобны на гукі ліры. Белае воблачка ахутала алтар, людзей і ўзнеслася ў неба. А на ахвярніку замест Фрыкса апынуўся баран, толькі не звычайны, а вялікі з залатымі рагамі, з доўгай залатой воўнай. Яго цяжкае руно ззяла, як полымя.


— Дзеці мае! Фрыкс і Гела! — пачуўся пяшчотны голас з адлятаўшага воблачка. Я не магу вас узяць з сабою, бо людзі не жывуць на небе. Бедныя, вам нельга заставацца тут: мачаха замучыць вас. Таму я пакідаю вам залатаруннага барана. Ён пералятае цераз горы, плавае ў вадзе, бяжыць па зямлі шыбчэй за вецер. Хуценька садзіцеся на спіну барана, ён перанясе вас у сонечнае царства Ээта.


Брат і сястра так і зрабілі, і чароўны баран узняўся высока ў неба. Яны пераляцелі цераз горы, потым паплылі па моры. Дзеці трымаліся за залатую воўну барана і адно за аднаго, але рукі Гелы пачалі слабець, яна палохалася хваль, якія залівалі іх з ног да галавы, закрывала вочы ад страху. У той момант, калі баран вынес іх у вузкі праліў, што злучаў адно мора з другім, пальцы дзяўчынкі расціснуліся і яна саслізнула ў марскія хвалі (з таго часу гэтае месца называецца Гелеспонтам, што азначае “мора Гелы” — цяперашні праліў Дарданелы). Доўга Няфела пралівала слёзы-дождж там, дзе патанула яе дачка, а залатарунны баран шчасліва даставіў Фрыкса ў таямнічую заморскую краіну Эю (Калхіду), дзе царом быў сын бога сонца Геліяса, чарадзей Ээт.


Ээт ведаў, што да яго з’явіцца госць, які павялічыць дабрабыт яго зямлі. Цар ласкава прыняў Фрыкса. Барана прынеслі ў ахвяру Зеўсу, а залатое руно павесілі на свяшчэнным дубе ў гаі Арэса. І, сапраўды, зямля пасля гэтага стала больш урадлівай, а колхі багацейшымі. Ээту было прадказанне, што ён будзе шчасліва цараваць да таго часу, пакуль у Калхідзе будзе знаходзіцца залатое руно. Таму пільнаваць шкуру дзівоснага барана цар прыставіў страшнага дракона, які ніколі не заплюшчваў вачэй.


Фрыкс ажаніўся з дачкой Ээта Халкіопай, і цар меў намер зрабіць зяця сваім спадкаемцам. Але калі сам Ээт ажаніўся ў другі раз і яго другая жонка нарадзіла сына Апсірта, планы змяніліся. Цар забыў пра тое, што абяцаў Фрыксу, перастаў аказваць яму давер і не так ужо любіў яго сыноў. Такім чынам, жыццё Фрыкса ў  Калхідзе было не вельмі шчаслівым і, калі ён нечакана захварэў і памёр, то на чужыне не зрабілі годнага яго становішчу пахавальнага абраду.


— А ці ведаеш, горды Ясон, — працягваў тым часам вераломны    Пелій, — што цень Фрыкса не дае мне спакою, прыходзіць да мяне ўночы і просіць, каб я выправіўся ў Калхіду і ўміласцівіў яго, а яшчэ патрабуе забраць адтуль залатое руно. Стары і хворы, я не магу адправіцца ў далёкую краіну. Зрабі гэта ты, Ясон! Здзейсні вялікі подзвіг! Прывязі залатое руно, і я аддам табе ўладу над Іолкам.


Так гаварыў Пелій, бо быў упэўнены, што Ясона абавязкова чакае пагібель, калі ён пагодзіцца з гэтай прапановай, і таму не без радасці пачуў у адказ:


— Я выканаю жаданне Фрыкса, чаго б гэта мне не каштавала! Здабуду і прывязу чароўнае руно, вярну іолкскі прастол роду маіх бацькоў!


У той самы час Ясон разумеў, які цяжкі шлях ён абраў, каб аднавіць справядлівасць. Яму патрэбны быў вялікі карабель, не такі, на якіх плавалі, пераадольваючы марскі шлях ад аднаго вострава да другога. Яму патрэбны былі таварышы — адважныя мараплаўцы і дужыя, вопытныя ваяры. З гэтымі думкамі Ясон падышоў да Пеліёна, каб нагледзець сосны для будоўлі карабля, і раптам пачуў нязвыклы для чалавека голас:


— Я дапамагу табе, Ясон, як і абяцала. У цябе будзе такі карабель, якога яшчэ не бачылі людзі. У цябе будуць таварышы — лепшыя героі Грэцыі. Багі паспрыяюць тваёй удачы, і ты прывязеш залатое руно.


Ясон пазнаў голас. Ён ужо раней здагадаўся, якую “бабульку” перанёс цераз рэчку, зразумеў, што багі яго выпрабоўваюць.

Пабудова карабля “Арго”. Адплыццё










Арганаўты ў бездань ляцелі.










Арганаўты абралі лёс.

У. Караткевіч (“Балада аб арганаўтах”)

Ясон разаслаў вяшчальнікаў ва ўсе канцы Грэцыі ў пошуках добраахвотнікаў, якія адправяцца з ім, а сам заняўся будаўніцтвам карабля. Ён знайшоў майстра, якога звалі Арг. Вопытны, сівавалосы Арг згадзіўся пабудаваць такое судна, якое зможа вытрымаць удары хваляў суровага Понта. Застукалі сякеры і малаткі. Магутныя валы цягнулі пеліёнскія сосны з гары ўніз. На палях Іолка збіралі каноплі, з якіх выраблялі пяньку. У вялікіх медных катлах варылі на вогнішчы смалу. За ўсім ходам працы сачыла Афіна. Яна ж была і мудрай ваіцельніцай, і апякункай мірнай працы. Гэта Афіна дапамагла людзям пабудаваць першы карабель. Цяпер алімпійская багіня ўнушала Аргу, якія выбраць сосны для бартоў і мачты, як надзейней змацаваць дошкі, а сама прынесла з Дадоны кавалак драўніны свяшчэннага дуба. Ён быў устаўлены ў нос карабля і чалавечым голасам даваў прароцтвы. Калі карабель быў гатовы і старанна асмолены, на яго мачце ўмацавалі палатняныя ветразі, а на борце каля носа намалявалі вялікае сіняе вока, каб карабель не быў сляпы і бачыў, куды ідзе. У гонар майстра, які пабудаваў яго, карабель назвалі “Арго”.


Тым часам у Іолку збіраліся храбрацы. Людзі ніколі не бачылі ў сваім горадзе столькі славутых на ўсю Грэцыю герояў. Яны кідалі працу і беглі паглядзець на рослых, магутных, ззяючых даспехамі герояў, адны імёны якіх прыводзілі людзей у заміранне. Сын Зеўса магутны Геракл прыйшоў са сваім юным сябрам, збраяносцам Гіласам. З’явіўся ў Іолку спявак Арфей, які гукамі сваёй кіфары мог зачараваць любую марскую істоту ці зрушыць з месца скалу. На шырокіх крылах прыляцелі сыны бога паўночнага ветру Барэя — Зэт і Калаід. Не забаяліся небяспечнага паходу спартанскія блізняты

Дыяскуры, якія ніколі не разлучаліся, — Кастар і Палідэўк. Прыбылі Мелеагр, жыццё якога было заключана ў тлеючым палене, сын Геліяса Аўгій, сын Апалона Ідмон, які валодаў дарам прадбачання, Лінкей, які меў незвычайна востры зрок, бачыў усё не толькі пад вадой, але і пад зямлёй, і яго брат — магутны Ідас, фесалійскія героі — Адмет і браты Тэламон і Пелей (будучы бацька героя Траянскай вайны Ахіла), сын Гермеса Аўталік,   лапіфы — браты Паліфем і Кеней, Мопс, які прарочыў. Афіна прывяла ўмелага і вопытнага Тыфія, якога прызначылі рулявым “Арго”, бо ніхто са смяротных не ведаў мора лепш за яго.


Калі пачалі вырашаць, каму быць кіраўніком арганаўтаў, усе паглядзелі ў бок Геракла, але той толькі ўсміхнуўся:


— Ці вы ўжо забылі, хто першы захацеў пакарыць Понт, каб дайсці да краіны Ээта?! Ясон сабраў нас усіх для подзвігу, яму і даручым кіраванне.


Так Ясон стаў правадыром паходу арганаўтаў. Ён і даў каманду спускаць судна на ваду. Ніякія мараплаўцы не асілілі б гэтае заданне, бо яшчэ не было такога цяжкага карабля. Набухлі мускулы на руках і нагах герояў, калі яны цягнулі пяцідзесяцівёсельны цуда-карабель да мора. Потым пагрузілі на яго запасы харчоў, віна, прэснай вады, прынеслі быкоў у ахвяру багам і, самі падсілкаваўшыся смажаным мясам і віном, ляглі адпачываць на беразе каля свайго карабля.


На досвітку, калі ружоваперстая Эас з’явілася на даляглядзе, арганаўты ўзышлі на “Арго”. Яны вылілі ў мора віно, каб уміласцівіць багоў, селі за вёслы, Тыфій заняў месца рулявога, і карабель паімчаўся па ціхім заліве. Калі выйшлі ў адкрытае мора, паставілі ветразі, і “Арго” яшчэ шыбчэй паплыў уздоўж гарыстых берагоў Фесаліі. Дакрануўся да залатых струн сваёй кіфары Арфей, і ў тое ж імгненне замерлі арганаўты, падняўшы з вады вёслы. За кармой з’явіліся дэльфіны, паказаліся на паверхні рыбы. Як зачараваныя, плылі яны за караблём, і нерэіды таксама слухалі дзівосныя спевы Арфея.


Паколькі фесалійскі Іолк, радзіма Ясона, з’явіўся месцам будавання міфічнага “Арго”, месцам яго адплыцця і будучага вяртання, можна меркаваць, што ядром цыкла міфаў пра арганаўтаў былі паданні аб старажытнай мінуўшчыне Фесаліі. Першапачаткова ў гэтай паўночнай частцы Грэцыі жылі мініі (мінійцы) і пелазгі, і толькі на пачатку ІІ тыс.         да н. Х. Фесалія была асвоена продкамі грэкаў. Услед за Гамерам арганаўтаў называлі мінійцамі. Апалоній Радоскі ў “Арганаўтыцы” тлумачыў гэта тым, што большасць герояў паходзіла ад Мінія, архаменскага цара і родапачынальніка племені мініяў (мінійцаў). Гэта не адпавядае рэчаіснасці. Хутчэй за ўсё арганаўтаў атаясамлівалі з мініямі дзякуючы паходжанню правадыра паходу Ясона. Згодна з “Іліядай” Гамера, найменні “Элада” і “эліны” першапачаткова ўжываліся ў дачыненні да Фесаліі. Пазней яны сталі ўсеагульнымі. Ясон — нашчадак Эліна, які быў унукам самога Праметэя.


Сучасныя гісторыкі, у тым ліку А.Неміроўскі, дапускаюць, што Іолк Ясона — не міфічны горад, бо ў Іолку на беразе Пагасейскага заліва быў выяўлены палац мінойскай эпохі. Пабудаваны на пачатку бронзавага веку, ён існаваў на працягу ўсяго ІІ тыс. да н. Х. Гэта азначае, што ў Іолку маглі будавацца караблі і з гэтага горада эліны і іх папярэднікі мінійцы маглі адпраўляцца ў плаванне ў паўночным кірунку.


Крыніцы даюць розную колькасць арганаўтаў. Так, Піндар у сваёй ІV Піфійскай одзе называе, акрамя Ясона, толькі дзесяць герояў, Апалоній Радоскі пералічвае пяцьдзесят пяць, Апаладор у “Міфалагічнай      бібліятэцы” — сорак шэсць. Міфолагі больш схільныя да лічбы       пяцьдзесят — па колькасці вёсел на “Арго”. Але ж не сядзелі за вёсламі Арфей, Тыфій... Справядлівей меркаваць, што арганаўтаў было ад пяцідзесяці да шасцідзесяці. У большасці спісаў, што дайшлі да нас (некаторыя з іх змяшчаюць да сотні герояў), паўтараюцца дваццаць восем удзельнікаў паходу.


Вядома, што героям дапамагалі багі. Але патрэбна было заваяваць боскую прыхільнасць. Ясон прайшоў маральнае выпрабаванне, якое ўчыніла яму Гера ў абліччы нямоглай старой. Да таго ж, Гера гневалася на Пелія за тое, што цар адмовіў ёй у ахвярапрынашэнні, і хацела, каб Ясон прывёз у Іолк чарадзейку Медэю, якая зможа выканаць волю багіні і пакараць Пелія. Існуе версія, паводле якой Ясон сам вызваўся здабыць залатое руно. Калі Пелій убачыў у сваім горадзе юнака-героя ў адной сандалі і даведаўся, хто ён, то вераломна запытаў:

— Скажы, Ясон, а як бы ты паступіў, калі б аракул прадказаў, што адзін твой грамадзянін мусіць забіць цябе?

— Я адправіў бы яго ў краіну колхаў здабываць залатое руно, — адказаў Ясон, не ведаючы, што гэтыя словы ўклала яму ў вусны багіня Гера.

На востраве Лемнас


Першы свой прыпынак арганаўты зрабілі на востраве Лемнас. Яны падплывалі да яго ўвечары і назіралі рэдкае відовішча. Востраў прадстаў перад імі ў вогненна-чырвонай красе, нагадваючы сонца. З вяршыні гары, што ўзвышалася над Лемнасам, вырваўся слуп агню, узняўся ў неба і рассыпаўся іскрамі і распаленымі камянямі. Гэта была гара Масіхл, у сярэдзіне якой знаходзілася кузня бога Гефеста з вечна палаючым свяшчэнным агнём у горне. Калі памочнікі Гефеста, аднавокія волаты-кіклопы раздзімалі агонь, іскры ляцелі высока ў неба і чуўся грозны гул.


Сышоўшы з карабля, арганаўты асцярожна ступілі на зямлю, унутры якой, здавалася, таіўся агонь. Яны накіраваліся ў бок гарадскіх мураў, але ўбачылі, што з іх выходзіў атрад узброеных воінаў. Героі хутка падрыхтаваліся да бою, як раптам Лінкей закрычаў:

· Стойце, сябры, перад намі жанчыны ў воінскіх даспехах!

Здзіўленыя арганаўты спыніліся, не разумеючы, што адбываецца. Яны не ведалі, што ўжо год на Лемнасе жылі адны жанчыны. Да гэтага тут было звычайнае грамадства на чале з царом Фаантам. Няшчасце прыйшло нечакана. Калі мужчыны ваявалі на мацерыку з фракійцамі, жанчыны, занятыя сваёй і мужчынскай працай, не справілі ўсяночнага свята ў гонар Афрадыты. Разгневаная багіня адпомсціла, надзяліўшы лемніянак смуродным пахам. Мужчыны адвярнуліся ад сваіх жонак і сталі жыць з фракійскімі паланянкамі. Лемніянкі не сцярпелі такой абразы, узбунтаваліся і перабілі ўсіх мужчын на востраве. Не пашкадавалі нават хлопчыкаў, бо баяліся іх помсты. Толькі цара Фаанта выратавала яго дачка Гіпсіпіла. Яна пакінула бацьку ў чоўне без вёсел. Рыбакі выцягнулі Фаанта з вады каля берага Сікіны, і ён стаў царом таўраў.


Гіпсіпіла кіравала жанчынамі на Лемнасе, і калі “Арго” прычаліў да іх берага, яна, прыняўшы яго за варожы фракійскі карабель, аддала загад, каб сяброўкі былі гатовы адбівацца. Але Ясон паслаў да іх вестуна, які супакоіў жанчын і перадаў просьбу сваіх таварышаў дазволіць ім пабыць гасцямі на востраве. Гіпсіпіла адвяла войска назад у горад і склікала сход.

— Мілыя сёстры, — звярнулася маладая царыца да лемнаскіх жанчын. Давайце, як гэтага патрабуе закон гасціннасці, перададзім мараплаўцам ежу і віно, але не будзем пускаць іх у горад. Чужынцы могуць даведацца, якое злачынства ўчынена намі, і нядобрая слава пра нас разнясецца далёка па зямлі.


Тут устала старая карміцелька Гіпсіпілы Паліксо і, абапіраючыся на посах, сказала: 


— Так, мы можам адаслаць дарункі, і я не супраць, але падумайце, што будзе з вамі, калі на горад нападуць фракійцы ці які іншы народ? Ці зможаце вы абараніць сябе ад цяжкай долі, ад рабства? Калі вы састарэеце, хто будзе запрагаць валоў у ярмо і цягнуць плуг па палях, а калі паспее збожжа, жаць каласы? Хто будзе жыць на Лемнасе пасля нас? Я раю вам, маладым, запрасіць мужчын да сябе. Няхай яны выберуць жонак сярод вас, няхай кіруюць горадам, абараняюць нас ад ворагаў, а дзеці, якіх вы народзіце, абароняць вас ад бядот старасці.


Усім спадабалася парада старой Паліксо. Гіпсіпіле нічога не заставалася як падпарадкавацца, і арганаўты атрымалі запрашэнне ў горад. Яны апранулі свае лепшыя ўборы, Ясон накінуў на плечы плашч, сатканы яму ў падарунак самой Афінай, і героі выправіліся ў госці. Іх чакаў у горадзе Гіпсіпілы ветлівы прыём. Насустрач выйшла сама царыца і сказала, што ў гонар мараплаўцаў будзе наладжаны пір. Падчас піру Гіпсіпіла, сядзеўшая побач з Ясонам, расказала гісторыю, што адбылася на Лемнасе.

— Калі царом быў мой бацька Фаант, мужчыны нашага горада адправіліся ў Фракію. Яны спусташылі гэтую краіну і вярнуліся з багатай здабычай, а таксама мноствам дзеў-паланянак. Мужчыны пакрыўдзілі сваіх законных жонак і дзяцей, пакінуўшы сем’і і пабраўшыся з чужынкамі. Таму, калі яны вярталіся з новай вайны, — працягвала свой расповяд царыца, апусціўшы галаву і чырванеючы, — мы зачынілі перад імі гарадскую браму і патрабавалі справядлівых стасункаў з намі. Але ў адказ на гэта мужчыны забралі сваіх дзяцей і адправіліся ў Фракію, дзе жывуць і зараз. У нас цудоўны востраў, багатая зямля, але мы бездапаможныя на ёй. Заставайцеся ў нас! А ты — Гіпсіпіла паглядзела на Ясона, — вазьмі ўладу на востраве і жыві ў гэтым раскошным палацы!


— Дзякуй, царыца, за ласку і добрае слова, — адказаў за ўсіх арганаўтаў Ясон. — Нам прыемна бавіць час з усімі вамі, і краіна ваша цудоўная, але застацца тут назаўсёды мы ніяк не можам, бо павінны выканаць цяжкую і ганаровую справу. Мы плывём у далёкую Эю, каб здабыць залатое руно.


Героі цешыліся разам з лемніянкамі, не заўважаючы, як ляцеў час. Жанчыны бездакорна выконвалі кожнае іх жаданне. Пір змяняўся пірам. І невядома, колькі б працягнулася гэтае гасцяванне, калі б не надакучыла чакаць Гераклу, які з некалькімі спадарожнікамі застаўся на караблі. Ён прыйшоў у горад і пачаў біць дубінкай па дзвярах.


— Відаць, вы забылі, для чаго пабудавалі “Арго”, — накінуўся ён на сваіх таварышаў. — Думаеце для вашых забаў на Лемнасе? Спадарожны вецер гоніць “Арго” ў дарогу па залатое руно!


Прысаромленыя арганаўты развіталіся з жанчынамі і пачалі рыхтавацца да ад’езду. Лемніянкі прынеслі на карабель усё, чым багаты быў востраў. Засмучаныя, са слязьмі на вачах, яны зычылі героям шчаслівага плавання.


— Калі ты здабудзеш залатое руно, — гаварыла Гіпсіпіла Ясону, — вяртайся на Лемнас. Тут будуць цябе чакаць і царскі трон, і маё каханне.


Арганаўты ўзяліся за вёслы, карабель адчаліў ад берага і паплыў на ўсход.


Пра забойства лемнаскімі жанчынамі сваіх мужоў і бацькаў падчас праўлення цара Фаанта згадвае Герадот у VІ частцы сваёй гістарычнай працы. Магчыма, на востраве захоўвалася гінакратычная (gyne – жанчына; kratos – улада) форма грамадства з узброенымі жрыцамі, як у краіне амазонак. Таму грэкі, жыўшыя патрыярхальным ладам, са здзіўленнем успрынялі перажыткі матрыярхату на Лемнасе і абагулілі свае ўражанні ў фантастычным тлумачэнні, з якім мы сустракаемся ў гэтым паданні. Калі верыць Герадоту, то Лемнас наогул карыстаўся нядобрай славай: на ім тварыліся ўсялякія “страшныя” справы.


Антычныя крыніцы сведчаць пра таямнічыя свяшчэннадзеянні, якія кожны год праводзіліся на Лемнасе. Містэрыі былі звязаны з культам Кабіраў — дэманічных істот (дзяцей Гефеста і німфы Кабіры), у распараджэнні якіх знаходзіліся ўрадлівасць зямлі, падземны агонь, выратаванне маракоў ад буры. Акрамя Лемнаса культ Кабіраў здаўна існаваў на Самафракіі (паводле адной з версій, пасля Лемнаса Арфей параіў арганаўтам прыняць пасвячэнне ў містэрыі Кабіраў на гэтым востраве), у Беотыі, Македоніі, а потым распаўсюдзіўся на іншыя вобласці элінскага свету. На Лемнасе ачышчаліся ад апаганьвання прынясеннем ахвяр мёртвым. Падчас містэрый, якія доўжыліся дзевяць дзён, тушыліся ўсе ачагі, і новы агонь прывозілі на караблі з вострава Дэлас.


У варыянтах міфа розніцца колькасць часу, праведзенага арганаўтамі на Лемнасе. Можа, гэта была адна ноч, а, можа, паўтара ці два гады. Лагічна падумаць, што калі лемніянкі не збавіліся ад пакарання Афрадыты да прыбыцця арганаўтаў, то імаверней першы варыянт. Праўда, у міфах згадваецца, што арганаўты з дапамогай мясцовых бостваў ачысцілі іх ад напасці. Па версіі Р. Грэйвса, смурод лемніянак можна патлумачыць тым, што жанчыны працавалі з вайдай — раслінай, якая выкарыстоўвалася для фарбавання сукна ў цёмна-сіні колер. Фракійцы татуіравалі фарбай, вырабленай з лісця вайды, малюнкі на целе. Вайда мае такі непрыемны і трывалы пах, што сем’і, якія займаліся гэтым рамяством, вымушаны былі браць шлюб паміж сабой.


Лемнаская царыца Гіпсіпіла нарадзіла ад Ясона дваіх сыноў Эўнея і Фаанта (ці Небрафона). Пасля адплыцця арганаўтаў лемніянкі даведаліся, што Гіпсіпіла захавала жыццё свайму бацьку, і прадалі яе ў рабства нямейскаму цару Лікуру. Па іншай версіі Гіпсіпілу прагналі з Лемнаса (ці яна ўцякла, ратуючыся ад пакарання), яе захапілі піраты і прадалі Лікургу. Як нянька царскага сына ў Нямеі Гіпсіпіла стала нявольнай віноўніцай яго смерці (гл. “Сямёра супраць Фіваў”). Сыны вызвалілі Гіпсіпілу і вярнулі яе на радзіму. З “Іліяды” Гамера даведваемся, што сын Гіпсіпілы і Ясона Эўней падчас Траянскай вайны быў царом на Лемнасе (значыць, тамтэйшае самакіраванне жанчын не было доўгім) і для ахейцаў на караблях дастаўляў віно.


Лёс лемнаскай царыцы зацікавіў знаўцу жаночай псіхалогіі Эўрыпіда, і ён напісаў трагедыю “Гіпсіпіла”, ад якой захаваліся ўрыўкі. Аўтарства оперы “Гіпсіпіла” належыць нямецкаму кампазітару ХVІІІ ст. К. В. Глюку.

Кізік


Ноччу арганаўты прайшлі доўгі і вузкі Гелеспонт, увайшлі ў воды Прапантыды (Мармуровага мора) і ўбачылі паўвостраў з высокай і гарбатай, парослай густым лесам гарой, якая нагадвала вялікага ўскудлачанага мядзведзя. Ля падножжа гэтай Мядзведжай гары жылі даліёны, якія вялі свой род ад Пасейдона, а вяршыню займалі шасцірукія веліканы. Яны былі дзікія і лютыя і не чапалі сваіх мірных суседзяў толькі таму, што баяліся гневу галоўнага марскога бога, які абараняў любімы народ ад ворагаў.


Арганаўты чулі пра гасціннасць і дабрадушнасць даліёнаў. Калі яны высадзіліся на бераг, насустрач героям выйшаў цар даліёнаў Кізік. Ён быў малады, у веку Ясона, і толькі за некалькі месяцаў да гэтага ажаніўся з прыгожай Клітай. Кізік ветліва прывітаў знатных гасцей і запрасіў на трапезу. Арганаўты частаваліся тлустымі баранамі, садавінай, віном, адпачывалі, а раніцой малады цар вывеў іх на бераг мора і паказаў, як лепш плыць далей, дзе трэба асцерагацца меляў і падводных камянёў.


Раптам пачуўся страшны шум і дзікі рык. З вяршыні Мядзведжай гары збягалі шасцірукія пачвары і кідалі ў заліў абломкі скал, каб загарадзіць караблю выхад у адкрытае мора, злавіць герояў, як у пастцы. Ад нечаканасці разгубіліся арганаўты. Але Геракл ужо стаяў на носе “Арго” і асыпаў дзікуноў дажджом меткіх стрэл. Прыкрыўшыся акаванымі меддзю шчытамі, бліскаючы наканечнікамі дзідаў, плячо ў плячо пайшлі героі на нязграбных, хоць і магутных ворагаў. Крылатыя браты Калаід і Зэт узляцелі ўвысь і білі веліканаў зверху. Хутка пачвары былі перабіты, і арганаўты, сардэчна развітаўшыся з Кізікам, узышлі на карабель.


Цэлы дзень плыў “Арго” пад ветразямі, а з наступленнем цемнаты вецер перамяніўся і пачаў дуць у нос з такой сілай, што карабель адносіла назад, а ноччу прыгнала на нейкую зямлю. Арганаўты яшчэ не высадзіліся на бераг, як на іх напала добра ўзброенае войска. Пачаўся бой. Было так цёмна, што героі не ведалі, з кім б’юцца, але палічылі, што з марскімі разбойнікамі, якія падпільнавалі іх у засадзе. Ясон працяў дзідай высокага і дужага праціўніка. Геракл забіў некалькіх цяжкай дубінкай. Не вытрымалі ворагі напору больш вопытных і дужэйшых герояў і пачалі адступаць. Іх наганялі і знішчалі.


Калі развіднела, праціўнікаў ахапіў жах. Самі таго не ведаючы, арганаўты змагаліся з даліёнамі, якія іх таксама прынялі за піратаў. Высокі воін, якога забіў Ясон, аказаўся Кізікам. Са стогнам кінуўся правадыр арганаўтаў на акрываўленыя грудзі сябра. Кліта ад жахлівай весткі страціла розум і павесілася. Німфы мясцовага гаю плакалі так жаласліва, што з іх слёз утварылася крыніца, якая стала называцца імем загінуўшай.


Тры дні аплаквалі паўшых мараходы і ўцалелыя даліёны, а потым на месцы пахавання насыпалі высокі курган, ля падножжа якога наладзілі пахавальныя гульні. Але яшчэ доўга бушавала мора, і арганаўты не маглі прадоўжыць сваё падарожжа. Аднаго дня над галавой Ясона з’явіўся зімародак. Птушка нешта шчабятала, ледзьве не садзілася на светлыя валасы героя, потым уладкавалася на носе карабля. Мопс, які разумеў мову птушак, радасна паведаміў, што шлях для іх адкрыты: Пасейдон ужо не злуецца на арганаўтаў. Трэба аддзячыць вялікай багіні Кібеле, бо гэта яна ўгаварыла бога мораў змягчыць гнеў.


Ясон з таварышам падняўся на гару. Там яны знайшлі старую аліву, ссеклі яе, і Арг вырабіў статую багіні. Яе ўпрыгожылі лісцем свяшчэннага дуба і закружыліся на вяршыні гары ў рытуальным танцы, стукаючы мячамі ў шчыты. З’явіўся цуд. Зямля пад нагамі пакрылася мяккай травой, дрэвы — пладамі, а са скалы забруіла крыніца, якая атрымала імя Ясона. Спусціўшыся ўніз, арганаўты прадоўжылі гульні ў гонар Кібелы, пакуль не з’явілася ружоваперстая Эас. Героі занялі свае месцы на “Арго” і рушылі па моры далей.


Герадот пісаў, што паўвостраў Кізік быў вядомы аргіястычным культам фрыгійскай багіні Кібелы, якую ўшаноўвалі пад імем Плакіянскай Маці. Кібела лічылася маці багоў і ўсяго, што жыло на зямлі. Яна адраджала памерлую прыроду, дарыла ўрадлівасць. Месцам знаходжання багіні былі горныя вяршыні. Культ Кібелы, шырока распаўсюджаны ў Малой Азіі, зліўся з культам грэчаскай багіні Рэі. Таму ў іншым варыянце міфа Мопс апавяшчаў арганаўтаў, што трэба ўміласцівіць Рэю, якая пасадзейнічала смерці Кізіка, бо помсціла яму за забойства свяшчэннага льва, жыўшага на Мядзведжай гары, і гневалася на арганаўтаў за тое, што яны загубілі столькі яе шасцірукіх братоў. Ясон і яго спадарожнікі арганізавалі рытуальныя гульні ў гонар Рэі. 


У Рыме культ Кібелы зліваецца з культам мясцовай багіні пасеваў і жніва Опс (перыяд экспансіі Рыма на Усход). У часы імперыі Кібела ўшаноўваецца як апякунка дабрабыту гарадоў і ўсёй дзяржавы. Пышна адзначаюцца святы ў яе гонар, будуецца храм на Палаціне.

Першыя страты


Геракл прапанаваў таварышам паспаборнічаць на самага вынослівага весляра. Мора было неспакойнае, вецер мяняўся, і пасля многіх гадзін цяжкага веславання засталіся толькі Ясон і Геракл, сядзеўшыя па розныя барты “Арго”. Усе астатнія героі былі вымушаны па чарзе прызнаваць сваё паражэнне. Ужо амаль дасягнулі берага Мізіі, калі апусціў сваё вясло Ясон, а праз нейкі момант зламалася вясло ў Геракла. Стомленыя арганаўты зноў уставілі вёслы ва ўключыны, і карабель хутка прыстаў да пустыннага берага Мізіі, зарослага густым лесам.


Калі ўсе рыхтаваліся да вячэрняй трапезы, Геракл адправіўся ў лес на пошукі дрэва для новага вясла. Ён ужо падцягваў да вогнішча вялікую сасну, дзе яе было лягчэй абчасаць, як раптам даведаўся, што яго збраяносец Гілас пайшоў па ваду і прапаў. Арганаўты чулі жаласны крык хлопца, і тады сябар і сваяк Геракла Паліфем з мячом у руках кінуўся ў лес, думаючы, што на Гіласа напаў лясны звер, але ні юнак, ні Паліфем не вярнуліся назад. Геракл з пяшчотай адносіўся да Гіласа з таго самага дня, калі перамог і забіў яго бацьку — цара дрыопаў Тэядаманта. З крыкамі “Гілас! Гілас!” герой паглыбіўся ў лясны гушчар. Праз некаторы час ён сустрэўся з Паліфемам. Сябры клікалі прапаўшага юнака зычнымі галасамі і ўрэшце пачулі ў адказ слабы водгук, быццам аднекуль здалёк адзываўся ім Гілас. Яны не маглі зразумець, адкуль ішоў голас і таму кідаліся ў розныя бакі.


Не ведалі Геракл і Паліфем, што ім трэба было зазірнуць у раку... Калі Гілас у пошуках ручая зайшоў у лес, німфы ўважліва сачылі за юнаком. Ён падышоў да ракі, нагнуўся, каб зачэрпнуць збаном вады, і ўбачыў у празрыстай вадзе німфу, якая вабіла сваёй незямной прыгажосцю і клікала да сябе: “Кахай мяне! Кахай!” Спалохаўся Гілас, хацеў уцячы, але высунуліся з вады дзве тонкія рукі, абнялі яго за шыю і пацягнулі на дно. Толькі паспеў юнак жаласна крыкнуць...


Усю ноч Геракл з Паліфемам блукалі па лесе ў пошуках Гіласа і зайшлі далёка ад берага. На досвітку падзьмуў спадарожны вецер, і рулявы Тыфіс сказаў, што трэба адплываць. Арганаўты так клікалі сваіх таварышаў, што суседнія горы адгукаліся рэхам. Усе былі ў роспачы.

· Можа, на іх напалі звяры? — ціха прагаварыў Арфей.

—Ды Гераклу нястрашны ніводзін звер. Ён пераможа кожнага, — з запалам запярэчыў сябар Геракла Тэламон.


— А, можа, ён у цемры зваліўся са скалы і не меў сіл змагацца з ільвом? — журботна дадаў спявак.

· Трэба шукаць! — рашуча сказаў Ясон.

Арганаўты выстраіліся ў ланцуг і некалькі гадзін прачэсвалі лес. Потым сабраліся на беразе. Што рабіць? Усё залежала ад Ясона. І ён аддаў загад вывесці карабель у адкрытае мора. А сам сеў на карме і сядзеў нерухома, апусціўшы галаву. Героі не маглі глядзець на пустыя месцы Геракла і Паліфема. Першы не вытрымаў Тэламон.


— Сорам табе, сын Эсона! — усклікнуў ён, сціскаючы кулакі. — Адзін ты спакойны... І нядзіўна. Збавіўся ад таго, хто мог сапернічаць з табой у моцы і славе. Я ведаю: ты заўсёды зайздросціў Гераклу, таму і аддаў загад адплыць. Не, я не хачу быць разам з табою! Тыфій, паварочвай назад, ці я сілком прымушу цябе гэта зрабіць!


Марна ўпрошваў раз’юшанага Тэламона вешчы Мопс. Герой ужо кінуўся да Тыфіса і хацеў вырваць у яго руль, што было небяспечна, бо дзьмуў моцны вецер. Сыны Барэя схапілі Тэламона за рукі, але ён вырываўся і гучна лаяўся. Невядома, што б адбылося, калі б раптам у гэты момант з вялізнай зялёнай хвалі не паказалася павітая марской цінай, кудлатая галава са старэчым тварам і доўгай барадой, усеянай ракавінкамі.


— Глаўк! — крыкнуў Тыфій. — Марскі старац Глаўк!


— Кіньце сварыцца! — прахрыпеў Глаўк. — Лепш спяшайцеся ўперад. Вашы таварышы жывыя. Па волі багоў ім прызначаны іншы лёс. Геракл сам рыдае, што не будзе разам з вамі здабываць залатое руно. Але яго чакаюць вялікія подзвігі ў Эладзе. Вы ж уціхамірцеся і плывіце сваім шляхам.


Арганаўтам нічога не заставалася, як прымірыцца з непазбежнасцю. Ясон дараваў Тэламону, сеў на сваё месца, і пад гукі кіфары і чароўны голас Арфея “Арго” паплыў далей.


Антычныя крыніцы даюць розныя міфічныя версіі наконт удзелу Геракла ў паходзе арганаўтаў. Па адной з іх, Гераклу прыйшлося застацца яшчэ ў Фесаліі, у гавані Афеты Пагасейскага заліва. Там кавалак свяшчэннага дуба на “Арго” пачаў вяшчаць чалавечым голасам, што яму не пад сілу вытрымаць цяжар героя. Існавала версія, згодна з якой Геракл даплыў да Калхіды і нават быў правадыром арганаўтаў. Паводле яшчэ адной, Геракл зусім не пачынаў плавання на “Арго”, бо знаходзіўся ў той час у рабстве ў царыцы Амфалы. Яго ж сябар Паліфем, які не трапіў на “Арго”, застаўся ў Мізіі, заснаваў горад Кіас і быў яго царом, пакуль не загінуў у вайне з халібамі.


Эпізод пра Гіласа ўтрымліваецца ў розных версіях міфаў пра арганаўтаў. Яго культ усталяваўся на востраве Кеас, падчас якога прыносіліся ахвяры ў гонар юнака. Геракл загадаў мізійцам знайсці Гіласа жывога ці мёртвага, інакш прыгразіў разбурыць іх краіну. Таму і праводзіліся штогадова абрадавыя гульні на Кеасе. Калі жрэц гучна выкрыкваў імя Гіласа, удзельнікі абраду рабілі выгляд, што адпраўляліся ў лес шукаць юнака. Гісторыя Гіласа з’явілася сюжэтам для ХІІІ ідыліі грэчаскага паэта ІІІ ст.     да н. Х. Феакрыта. Яна згадваецца ў VІ эклозе Вергілія. Захаваліся выявы выкрадання Гіласа рачнымі німфамі на вазах, рэльефах, мазаіках.

У краіне бебрыкаў


Раніцай наступнага дня арганаўты прычалілі да мыса, што далёка выдаваўся ў мора. Героі ўзялі скураныя бурдзюкі і накіраваліся да ручая, каб папоўніць запасы прэснай вады. Але наперарэз ім з крыкамі кінуліся дзікія людзі. Гэта былі бебрыкі, якія жылі на беразе Віфініі. З іх натоўпу выйшаў велікан з цяжкай выгнутай дубінай у руцэ і груба закрычаў:


— Гэй вы, бадзягі марскія! Ці ведаеце, хто перад вамі? Я — цар бебрыкаў Амік, сын Пасейдона. На маёй зямлі дзейнічаюць мае законы! Дык вось, ніводзін чужаземец не мае права пакінуць яе, пакуль не памерыцца са мной сілай у кулачным баі. Дазваляю вам выбраць самага дужага. — І ён, застрашаючы, паказаў свой кулак велічынёй з галаву.


Арганаўты чулі пра забітых і скалечаных у гэтым краі падарожнікаў і пашкадавалі, што няма з імі Геракла... Ясон моўчкі пачаў здымаць з сябе зброю. Але наперад выступіў сын Зеўса і Леды Палідэўк.


— Паспрабую я ўціхамірыць гэтага бебрыка, — сказаў ён     таварышам. — Можа, невыпадкова мяне называлі лепшым кулачным байцом у Эладзе, — і, павярнуўшыся да велікана, дадаў: — Калі ў вашай краіне такі закон, я гатовы яго выканаць і прымаю тваё запрашэнне да спаборніцтва.


— Гэта ты прымаеш? — Амік пабарвавеў ад злосці, а потым фанабэрыста зарагатаў, — а ці дастанеш ты мне да пляча, смяльчак? Лічы, што ты ўжо мёртвы.


Ён кінуў на зямлю рамяні і пагардліва прапанаваў:


— Бяры без жэрабя, якія захочаш. Зведай, які я лоўкі ў гэтай справе, а таксама і ў тым, як раскрывяніць шчокі праціўнікам.


Палідэўк з усмешкай узяў тую пару, якая ляжала бліжэй да яго. Кастар абматаў рамянямі рукі брата і сказаў яму некалькі падбадзёрваючых слоў. Пачаўся бой. Узняўшы абедзве рукі перад тварам, байцы набліжаліся адзін да аднаго. Рынуўся наперад Амік і пачаў адціскаць героя. Палідэўк своечасова злаўчыўся і з сілай выкінуў уперад кулак, цэлячы ў галаву, але папаў у плячо. Адступіўшы ад ворага на крок, Палідэўк нанёс яму страшэнны ўдар у вуха. Ад болю цар бебрыкаў пахіснуўся, упаў на калені і мёртвы зваліўся на зямлю.


Гучна віталі арганаўты пераможцу. А бебрыкі з дубінкамі накінуліся на Палідэўка. Тады і героі агалілі мячы і ўступілі ў нечаканы бой. Тыя дзікуны, што засталіся жывыя, уцяклі. Арганаўты правялі ўсю ноч на беразе. Яны перавязвалі раны, прыносілі ахвяры Зеўсу, багам, не пакідаўшым іх сваім апякунствам. Каб уміласцівіць Пасейдона, які быў бацькам Аміка, Ясон аддаў агню дваццаць чырвоных быкоў са статка бебрыкаў. Зладзілі вячэру з добрым віном. А на золку нагрузілі карабель авечкамі і іншай здабычай і рушылі ў дарогу.


Амік папаўняе чараду дзяцей Пасейдона, якія вылучаліся анархічнай сілай і дзікім норавам (можна згадаць Пракруста, кіклопа Паліфема, братоў Алаядаў, Антэя). Існаваў варыянт міфа, па якому Палідэўк не забіў цара бебрыкаў, а звязаў яго і прымусіў даць абяцанне надалей выконваць закон, усталяваны Зеўсам, — закон гасціннасці, які патрабаваў паважаць чужаземцаў, сустракаць, калі яны прыйшлі з мірнымі мэтамі, як сяброў. Гэты варыянт міфа выкарыстаў Феакрыт у сваёй ХХІІ ідыліі, дзе, усхваляючы Дыяскураў, з веданнем справы апісаў кулачны бой паміж Палідэўкам і Амікам. Барацьба арганаўта і бебрыка паслужыла сюжэтам для сатыраўскай драмы Сафокла “Амік” (захаваліся ўрыўкі).

Фінэй


Увайшоўшы ў Баспор (сучасны Басфор), арганаўты вырашылі адпачыць і зрабілі прыпынак паблізу фракійскага горада Салмідэса. Яны выйшлі на бераг і былі здзіўлены незвычайнай цішынёй. Героі ўбачылі белы мураваны дом. Ён быў прыгожы, але вакол панавала запусценне. У садзе павыміралі расліны. Куча бруду ляжала перад домам, і нават зарасла сцежка, што вяла да яго.


Не ведалі арганаўты, што і думаць пра такі дом, як з яго, хістаючыся, выйшаў знясілены стары. Рукі яго дрыжалі. Ён зрабіў пару крокаў насустрач героям, але ногі не вытрымалі, і ён упаў на зямлю.


— Ды ён сляпы, — сказаў Лінкей, дапамагаючы старому падняцца і ўвайсці ў дом.


Арганаўты абступілі няшчаснага, і ён пачаў свой расповяд.


— Так, я сляпы... Гора мне, гора, — заплакаў стары. — Вялікія багі былі калісьці міласцівыя да мяне: адкрывалі мне свае таямніцы, і я ўмеў прадказваць будучае. Але дазволіў сабе больш, чым дазволена смяротным. Шкадуючы людзей, я пачаў гаварыць ім пра іх лёс, пра тое, што багі хацелі схаваць ад людзей навекі... Апалон асляпіў мяне. Аднак багі палічылі, што гэтай кары недастаткова і наслалі на мяне гарпій. Пачварныя істоты пільнуюць мяне і нікому не дазваляюць памагчы. Як толькі падыйду да стала, яны прылятаюць і з’ядаюць маю ежу, а тое, што застаецца, насычаюць такім смуродам, што ніхто не можа есці. Людзі пакінулі мяне аднаго...


Старому было цяжка гаварыць. Ён спыняўся, набіраў паветра ў кволыя грудзі, гаварыў павольна і ціха.


— Было мне адкрыта, што выратаванне маё ў руках герояў Элады, што ад пакут голада збавяць мяне сыны Барэя — Калаід і Зэт. Думаю, што вы — арганаўты і плывеце па залатое руно. Дапамажыце няшчаснаму! Я не чужы вам... Я — Фінэй, сын Агенора. Калісьці я быў царом у фракійцаў і быў жанаты з Клеапатрай...

· З нашай сястрой?! — Барэады кінуліся да старога, пачалі яго

абдымаць.

Героі хуценька прыгатавалі ежу, заставілі ёю доўгі стол, падвялі злашчаснага цара. І тут пачуўся гоман, свіст, лопат крылаў. Жахлівыя стварэнні з жаночымі галовамі, птушынымі тулавамі і крыламі хрыпла крычалі, злятаючыся з усіх бакоў. Ад іх чорнага пер’я з шызым адлівам патыхала магільным смуродам. Сквапныя кіпцюры хапалі ўсё, што стаяла на стале, і ў імгненне пачвары зжэрлі мяса, выпілі віно і, адлятаючы, апырскалі беднага старога смярдзючай граззю.


На гэты раз за крыклівай чарадой паляцелі крылатыя сыны Барэя. З бронзавымі мячамі ў руках яны дагналі страшылішчаў і ўжо замахнуліся, каб пачаць іх секчы, як усё навокал зазіхацела шматкаляровым бляскам. Гэта багіня-вясёлка Ірыда прынесла з Алімпа на сваіх стракатых крылах наказ Зеўса гарпіям. Яны не павінны больш ніколі вяртацца да Фінэя. Час яго пакутаў скончыўся, багі даравалі няшчаснаму.


Барэады вярнуліся ў Фракію, а там ужо салмідэскія жыхары, даведаўшыся, што гарпіі паляцелі далёка за мора, чысцілі дом, мылі Фінэя, гатавалі яму і гасцям смачны абед. І калі стары ўпершыню за шмат гадоў змог наесціся, арганаўты запыталі ў яго пры сваё падарожжа. Удзячны Фінэй сказаў ім: 


— Я не магу раскрыць ваш лёс да канца, паведаміць вам усё, што здарыцца. Багі ў другі раз не даруюць мне. Але дам парады...


Стары прадказальнік навучыў, як плыць цераз Баспор, расказаў, які прыём чакае герояў у краіне Ээта і некалькі раз паўтарыў:

· Калі дасягнеце краіны колхаў, даверцеся Афрадыце! Толькі яна адна

зможа дапамагчы вам у цяжкай і слаўнай справе.

Міф пра фракійскага цара Фінэя вядомы нам у некальніх версіях, якія па-рознаму тлумачаць прычыны пакарання яго багамі. Жонка Фінэя Клеапатра, дачка Барэя, нарадзіла двух сыноў. Разышоўшыся з Клеапатрай, Фінэй ажаніўся з прыгожай, але нядобрай дачкой Дардана Ідэяй. Калі Апалон пакараў яго слепатой і стратай трона, другая жонка пераканала Фінэя, што ва ўсім вінаватыя яго дзеці ад першага шлюбу, і той, раззлаваўшыся, пасадзіў іх у падзямелле. Таму ён і быў пакараны голадам. Ёсць версія, згодна з якой Фінэя асляпілі Барэады — Калаід і Зэт, помсцячы за сваіх пляменнікаў (пра гэта пісаў у канцы ІV ст. рымскі знаўца Вергілія Сервій, які выдаў падрабязны каментарый да “Энеіды”). А грэчаскі гісторык І ст. да н. Х. Дыядор Сіцылійскі, апісваючы ў сваёй “Гістарычнай бібліятэцы” сустрэчу арганаўтаў з Фінэем, тлумачыў яго пакуты падкопамі злой жонкі. Яна ашуквала мужа, казала, што кралі ежу і апаганьвалі яе смуродам гарпіі, а на самай справе гэта рабілі слугі па загаду гаспадыні. Барэады дазналіся пра хлусню і вызвалілі сваіх пляменнікаў. Магчыма, Дыядор Сіцылійскі наўмысна абышоў сваёй увагай гарпій, баючыся выклікаць гнеў гэтых свяшчэнных птушак, якія першапачаткова былі ўвасабленнем смерці ў вобразе буры (менавіта ў такім значэнні згадваў іх Гамер у “Адысеі”) і якім фракійцы заўсёды пакідалі ежу.


Жахлівыя гарпіі і прыгожая Ірыда былі дзецьмі марскога боства Таўманта (сына Понта і Геі) і акіяніды Электры. Старажытныя крыніцы называюць розную колькасць гарпій — ад дзвюх да пяці. У “Эладзе” Вергілія гарпія Келена паказана як “прарочыца горкіх бедаў”. Позняя міфалогія змясціла гэтых выкрадальніц чалавечых душаў, як і іншых пачвар, у Аідзе.


Выявы гарпій захаваліся на вазах і асабліва на надмагільных стэлах. У пераносным сэнсе гарпія — злая, сварлівая жанчына.

Сімплягады. Востраў Арэса


Арганаўты моўчкі плылі па вузкім праліве і, нягледзячы на ўнутранае хваляванне, былі гатовыя да сустрэчы, бадай, з самай вялікай небяспекай у іх падарожжы. Неўзабаве пачуўся страшэнны шум, грукат, гул бушаваўшых хваль альбо гіганцкага вадаспаду. І героі зразумелі, што набліжаюцца Сімплягады, пра якія іх папярэджваў Фінэй. Гэта дзве скалы, паміж якіх яшчэ не праходзіў ні адзін карабель і наогул ніхто са смяротных. Яны то збліжаліся, стукаючыся адна аб адну, то разыходзіліся, потым раптоўна зноў сутыкаліся, але ніколі не стаялі на месцы. І абмінуць іх не было ніякай магчымасці, і праплыць на ўсход нельга было, не прайшоўшы паміж Сімплягадамі.


Героі наблізіліся да велічэзных сініх скал, што плавалі ў тумане. Калі б перад імі з’явіўся самы магутны ў свеце вораг, яны не адчулі б такога страху, бо маглі б змагацца... На носе карабля стаяў Ясон і трымаў напагатове галубку, як раіў Фінэй. Кінутая моцнай рукой птушка панеслася між Сімплягадамі. Страшэнны трэск сышоўшыхся скал аглушыў герояў, але ўсе з радасцю ўбачылі, што галубка праскочыла і скалы зачапілі толькі яе хвост, вырваўшы пёры.


— Вёслы! — шалёна закрычаў Тыфій, бо скалы-веліканы пачалі рассоўвацца.


“Арго” паімчаўся з хуткасцю стралы. Мора раптам уздыбілася пад караблём, і магутная хваля кінула яго паміж скал. Але насустрач караблю ішла другая хваля, яшчэ вышэйшая, якая адкідвала назад. Вёслы згіналіся ў дугу пад сілай арганаўтаў.


— Кіньце веславаць! — загадаў Тыфій і налёг на руль.


Грозны вал пакаціўся пад кіль карабля і закруціў “Арго” ў водавароце паміж скаламі, якія ўжо сыходзіліся, гулі і скрыгаталі. Салёны пот і салёная вада сцякалі па тварах герояў. “Пагібель!” — падумаў кожны з іх. Але адбыўся цуд! Нейкая сіла адпіхнула “Арго” ад скал, і ён рвануўся ўперад, толькі край карабельнай кармы зрэзалі Сімплягады, калі з грукатам стукнуліся адна аб адну.

· Здаецца, мы жывыя! — ціха прамовіў Тыфій.

— І не без дапамогі Афіны, — дадаў Ясон.


Афіна, падахвочаная Герай, з’явілася з Алімпа, каб выратаваць арганаўтаў. Левай рукой багіня спыніла скалу, а праваю моцна штурхнула карабель уперад, і ён віхрам пранёўся паміж скал. У апошні раз разышліся Сімплягады і ўжо больш ніколі не сыходзіліся, застыўшы навекі. Рокам было прадвызначана, што гэта адбудзецца, калі паміж іх праплыве карабель.


Арганаўты расцягнулі ветразі і аддалі свой карабель ва ўладу спадарожнага Зефіра. Справа ад іх быў скалісты бераг, прарэзаны рэчкамі, якія неслі свае воды ў Понт. Героі ўвайшлі ў адну з такіх рэчак і трапілі на зямлю марыандынаў. Іх цар Лік ужо ведаў пра смерць свайго ворага, бебрыка Аміка, і сардэчна сустрэў гасцей. Усе былі запрошаны на пір. Арганаўты распавядалі пра свае прыгоды, весяліліся. І на гэтай зямлі было наканавана ім страціць сваіх таварышаў. Загінуў прадказальнік Ідмон, смяротна паранены дзіком. Яго аплаквалі тры дні. Карабель ужо стаяў гатовы да адплыцця, калі ад раптоўнай хваробы памёр рулявы Тыфій. Арганаўты насыпалі яшчэ адзін узгорак побач з тым, пад якім быў пахаваны Ідмон. Некалькі герояў прапаноўвалі сябе ў рулявыя, але большасцю галасоў быў абраны самосец Анкей.


Доўга плылі падарожнікі пад ветразем на ўсход міма зямель, населеных рознымі народамі, пакуль не спыніліся ў горадзе Сінопе. Гэты горад быў названы па імені дачкі рачнога бога Асопа, у якую закахаўся Зеўс і быў гатовы выканаць яе любое жаданне. Хітрамудрая Сінопа пажадала захаваць цнатлівасць, пасялілася тут і шчасліва дажыла да канца сваіх дзён. Мінулі арганаўты краіну ваяўнічых амазонак і краіну халібаў, якія не апрацоўвалі зямлю і не пасвілі статкі, а жылі толькі кавальскім рамяством, здабываючы жалезную руду з-пад зямлі. Праплывалі міма зямлі тыбарэнаў, на якой быў дзіўны звычай: мужчыны падчас родаў сваіх жонак стагналі і крычалі, распасцёртыя на ложку, прыкрыўшы галаву рукамі, і ім рыхтавалі абмыванне, як парадзіхам.


Аднойчы арганаўты набліжаліся да невядомага вострава, як з яго ўзнялася вялікая чырвоная птушка і скінула пяро, якое ўпілося ў плячо аднаго з герояў. Палілася кроў, і калі пяро выцягнулі з раны, убачылі, што гэта была медная страла.


— Гэта востраў Арэса, аб якім нас папярэджваў Фінэй, — сказаў   Ясон. — Хутчэй надзеньце шлемы, вазьміце мячы і прыкрыйцеся шчытамі!


Ясон паспеў аддаць загад, бо ў іх бок ужо ляцела цэлая чарада птушак-забойцаў.


— А цяпер, сябры, — гаварыў Ясон, — па маёй камандзе ўсе разам пачынаем грукаць мячамі ў шчыты і моцна крычаць!


Разлік апраўдаўся. Медныя пёры падалі на шчыты, а ў паветры стаяў такі страшэнны шум, што напалоханыя птушкі ўзняліся высока ў неба і паляцелі прэч.


Арганаўты не забылі, што Фінэй раіў ім не толькі высадзіцца на востраве Арэса, але і прайсці яго наскрозь. Там яны знайшлі чатырох юнакоў, галодных і абарваных.


— Калі б не наша дапамога, гэтыя няшчасныя загінулі б, — сказаў Ясон, — можа, таму і накіраваў нас сюды Фінэй.


Юнакоў накармілі, прынеслі для іх вопратку з карабля, сагрэлі і даведаліся, што гэта былі сыны Фрыкса і Халкіопы, дачкі калхідскага цара Ээта. Кітысор, Арг, Фронтыс і Мелас адправіліся ў небяспечнае плаванне, бо хацелі выканаць бацькаў запавет. Фрыкс увесь час адчуваў сябе чужынцам у краіне Ээта і, паміраючы, прасіў дзяцей замест яго вярнуцца ў Архамен і там атрымаць у спадчыну ўладу і багацце іх дзеда Афаманта.


— Бура разбіла карабель і выкінула нас на гэты пустэльны востраў, — завяршыў свой аповяд Арг.


— Вы ж мая радня! — усцешыўся Ясон. — Мой дзед Крэтэй быў родным братам Афаманта.


Узрадаваліся такому павароту падзей і сыны Фрыкса, але, пачуўшы пра тое, куды плывуць арганаўты і асабліва з якой мэтай, шчыра напалохаліся.


— Мы абяцалі дапамагаць вам ва ўсім, — сказаў Арг, — але цар Калхіды жорсткі і люты чалавек, і ён ніколі не аддасць залатое руно. Гэтае руно пільнуе ў гаі Арэса дракон, у якога і ўночы расплюшчаны вочы, і гора таму, хто падыдзе да яго блізка.


Азмрочыліся твары герояў, але ненадоўга.


— Назад у нас дарогі няма, — сурова прамовіў Ясон. — Мы ваяры! У нас ёсць зброя, ёсць сіла, і нам памагаюць багі, — дадаў ён пад пахвальныя выкрыкі сяброў.


Усе разам — арганаўты і сыны Фрыкса — пайшлі ў храм Арэса і прынеслі ў ахвяру авечак. Калісьці на гэтым самым месцы рытуал ахвярапрынашэння выконвалі амазонкі, якія ахвяравалі богу сваіх лепшых коней.


Ноччу “Арго” праплываў міма вострава Філірыды, на якім Крон Уранід, калі быў царом сярод тытанаў, кахаўся з дачкой Акіяна, німфай Філірай. Іх неспадзеўкі заспела жонка Крона Рэя. Крон абярнуўся жарабцом і паімчаўся прэч, а акіяніда Філіра нарадзіла кентаўра Хірона. Шмат іншых зямель мінаў карабель арганаўтаў, і вось удалечыні засінелі высокія вяршыні Каўказа. Увечары героі ўбачылі, як над “Арго” праляцеў незвычайны арол. Драпежнік узмахваў такімі вялізнымі крыламі, што ветразь на караблі закалыхаўся як ад моцнага ветру. Яго жахлівыя лапы былі прыціснуты да бруха, пачварная дзюба паблісквала, быццам бронзавая.


— Паляцеў да сваёй ахвяры, — сказаў адзін з сыноў Фрыкса Кітысор, праводзячы гіганцкага арла позіркам.


— Шмат стагоддзяў цягнуцца пакуты тытана, — прагаварыў Ясон, здагадаўшыся, як і ўсе яго таварышы, што дзесьці непадалёк знаходзіцца прыкуты да адной з каўказскіх скал Праметэй.


І тут да іх данёсся страшэнны стогн. Здавалася, што горы, зямля, мора, усё навокал стагнала ад нясцерпнага болю. Гэта крыважэрная птушка рвала магутнае цела тытана.


— Але набліжаецца час вызвалення Праметэя, — пераканана прамовіў прадказальнік Мопс.


Прыплыўшы ў краіну колхаў, арганаўты на вёслах увайшлі ў вусце ракі Фасіс і падняліся ўверх па цячэнню. Ясон напоўніў вялікі кубак віном і разам з сябрам выканаў абрад узлівання ў гонар мясцовых багоў, у памяць герояў, што загінулі ў дарозе, молячы бессмяротных і духаў дапамагаць ім у цяжкай справе. Потым правадыр загадаў увесці карабель у ціхую бухту, парослую трыснягом, і паставіць “Арго” на якар. Праявіўшы асцярожнасць дзеля сваёй бяспекі, героі паснулі не ведаючы, што з імі будзе заўтра.


Выпрабаванні, якім падвергліся арганаўты, увасобілі сапраўдныя цяжкасці, падсцерагаўшыя грэчаскіх мараходцаў падчас плавання ў пантыйскіх водах: вадавароты, моцныя плыні ў пралівах, шырокая масркая роўнядзь без выспаў. У любы момант яны маглі быць выкінуты разам з караблём на скалы, бо, не маючы навігацыйных прыбораў, плылі ўздоўж берага, каб не губляць з поля зроку зямлю. Другая назва Сімплягадаў — Сінія скалы. Невыпадкова інтэрпрэтатары гэтага міфа бачаць у вобразе небяспечных скал праломлены ў багатай фантазіі элінаў, адмыслова абагульнены вобраз штармавых хваль. Сімплягады называлі яшчэ Планктамі (блукаючымі скаламі). Некаторыя сучасныя аўтары тлумачаць з’яўленне іх своеасаблівым аптычным падманам. Берагі Баспора, калі глядзець на іх з вялікай адлегласці, пасля таго як карабель прайшоў праліў, як бы сыходзяцца ўслуд за ім і, наадварот, разыходзяцца пры яго набліжэнні. Але важнейшым з’яўляецца тое, што дзякуючы гераізму Ясона і яго таварышаў была пераможана вельмі небяспечная для людзей перашкода, знішчаны страх перад ёю.


Што тычыцца вострава Арэса, то ён не ідэнтыфікуецца навукай: месцазнаходжанне яго невядома. Колхі — народ, які насяляў у старажытнасці ўсходнее ўзбярэжжа Чорнага мора, галоўным чынам вобласць, што ляжала ўздоўж ніжняга цячэння ракі Фасіс (суч. Рыоні). Колхі лічацца аддаленымі продкамі грузін.

На Алімпе


Заклапочаныя лёсам арганаўтаў і перш за ўсё Ясона доўга раіліся Гера з Афінай.


— “Арго” ўжо ў Калхідзе, — гаварыла нябесная царыца. — Але што рабіць?! Як дапамагчы Ясону? Хітры вераломны Ээт і не падумае аддаваць залатое руно...


— Я таксама хвалююся, — прызналася дачка Зеўса, — але нічога не магу прыдумаць.


— Ці не звярнуцца нам да Афрадыты? — ажывілася Гера. — У Ээта ёсць дачка Медэя. Сваім чарадзействам яна магла б дапамагчы Ясону авалодаць руном. Але трэба, каб Эрот сваёй стралой параніў ёй сэрца!


— Мне не да спраў Эрота! — адпарыравала Афіна. — І з Кіпрыдай я дамаўляцца ні аб чым не хачу. Але магу суправаджаць цябе.


Багіні засталі Афрадыту занятай сваім туалетам. Яе супруг Гефест зранку алправішся ў кузню, а сын Эрот гуляў дзесьці з равеснікамі. Залатым грэбнем Кіпрыда расчэсвала свае раскошныя валасы, але, убачыўшы гасцей, спехам звязала іх у вузел, запрасіла садзіцца ў крэслы і, усміхаючыся, запытала:


— Што прывяло вас да мяне? Даўнавата не бачыліся...


— Ты тут цешышся, — пачала Гера, — а ў нас бяда. “Арго” ўжо стаіць на Фасісы, а мы не ведаем, як дапамагчы Ясону здабыць залатое руно. Разлічваем толькі на цябе...


— Што мае слабыя рукі могуць зрабіць для вас, багінь з усіх багінь? — з лагоднасцю ў голасе вымавіла Афрадыта.


— Ды няма патрэбы ў тваіх руках. Загадай свайму сыну зрабіць так, каб Ээтава дачка Медэя закахалася ў Ясона. Калі яна будзе дапамагаць герою, ён здабудзе руно.


— Усё гэта так, але ведаеце, — не буз сумневу адказала Афрадыта, — Эрот стаў такім непаслухмяным хлапчынём, пчаў дзярзіць... Я ўжо нават хацела паламаць яго і лук, і стрэлы... І ўсё ж такі для вас паспрабую ўгаварыць свавольніка.


Афрадыта знайшла свайго сына ў садзе Зеўса, дзе ён гуляў у бабкі з любімцам вярхоўнага бога Ганімедам, пры гэтым адчайна махляваў. У засмучанага Ганімеда засталіся толькі дзве залатыя бабкі, а Эрот, смяючыся, ледзьве ўтрымліваў у руках усе астатнія.


— Зноў хітруеш, таму і выйграеш?! — пажурыла Афрадыта сына. — Слухай, я даручу табе справу, і калі ты яе выканаеў, атрымаеш у падарунак цудоўны мячык, з якім гуляў у свой час маленькі Зеўс. Калі гэты мячык падкінуць уверх, ён паляціць па паветры падобна камеце. За гэта ты павінен паразіць стралой дачку Ээта Медэю, каб яна пакахала Ясона. Рабі гэта хутчэй, а то нічога не атрымаеш.


У малога гарэзы засвяціліся вочы. Ён хутка схаваў выйграныя бабкі за пазуху маці, узяў лук і калчан са стрэламі і паляцеў на зямлю.


Гэты алімпійскі эпізод, з гумарамі і іроніяй, расказаны Апалоніем Радоскім, уяўляе сабой тыповую эліністычную сцэнку. Алімпійцы паказаны звычайнымі абывацелямі ў абставінах штодзённага быту. У эпоху элінізму міфічны свет страціў сваю звышчалавечнасць і неабходнасць быць узорнай парадыгмай. Але сам міф заставаўся жыць, толькі трансфарміраваўся ў адмысловы “быт”, абагачоны сродкамі рэальнай рэчаіснасці.

Ясон у Ээта


Раніцай Ясон параіўся з таварышамі і вырашыў ісці ў палац Ээта толькі з сынамі Фрыкса, каб прасіць залатое руно ў падарунак. Калі яму адмовяць, тады трэба будзе ўжыць хітрасць ці сілу. Да Ясона і Фрыксідаў далучыліся арганаўты Тэламон і Аўгій. Атрад накіраваўся ў горад праз могільнік Кіркі. Ткт героі ўбачылі мертвякоў, якія віселі на дрэвах, загорнутыя ў бычыныя скуры. Па звычаях колхаў у зямлю закопвалі жанчын, а трупы мужчын сатлявалі на паветры.


Гера ахутала горад густым туманам, схаваўшы такім чынам сваіх падапечных, і арганаўты без перашкод дайшлі да палаца калхідскага цара. Калі туман развеяўся, яны былі ўражаны тым, што ўбачылі перад сабой: высокія муры са шматлікімі вежамі і шырокімі брамамі, мармуровыя калоны; пад аркай, створанай зялёным лісцем вінаградных лоз, бруілі чатыры крыніцы: адна — малаком, другая — віном, трэцяя — духмяным кветачным алеем, чацвёртая — сцюдзёнай празрыстай вадой летам і цёплай узімку. Усе гэтыя цуды сатварыў Гефест, бо быў удзячны бацьку Ээта Геліясу, які выратаваў яго, стомленага ў бітве з гігантамі, падняў на сваю калясніцу.


Ясон і яго таварышы спыніліся зачараваныя прыгажосцю і багаццем палаца. У гэты момант адчыніліся высокія дзверы, з якіх выйшла стройная, прыгожая дзяўчына. Гэта была малодшая дачка Ээта Медэя. Яна напалохалася, убачыўшы незнаёмых герояў, і ад нечаканасці закрычала. На крык выбегла з палаца яе старэйшая сястра Халкіопа, удава Фрыкса. Яна ўбачыла сваіх дзяцей, з плачам кінулася да іх, абняла.


— Як я ўдзячна лёсу! — паўтарала Халкіопа. — Ён вярнуў мне сыноў, і я зноў магу цешыцца з іх. 


Медэя стаяла побач, не ўдзельнічала ў размове, але з цікаўнасцю глядзела сваімі чорнымі вачамі на Ясона. У мітусні ніхто не заўважыў зляцеўшага з неба Эрота. Ён схаваўся за адну з калон, нацягнуў цеціву і пусціў стралу прама ў сэрца Медэі, а сам узвіўся ў неба, спяшаючыся да маці за падарункам. Дзяўчына імгненна адчула пякучы боль у грудзях. Спачатку яна збялела, потым яе шчокі  пакрыў яркі румянец. Як укопаная, глядзела Медэя на Ясона і думала пра ток, які ж прыгожы гэты чужынец, і адчувала незразумелую пяшчоту да яго, і прыемны смутак напаўняў душу дзяшчыны...


Тым часам слугі абмылі Фрыксідаў і іх выратавальнікаў, накрылі сталы ў вялікай зале, і калі ўсе пачалі частавацца, з’явіўся Ээт з жонкай. Унукі кінуліся да яго і, перабіваючы адзін аднаго, расказалі пра свае прыгоды, пра цудадзейнае выратаванне на бязлюдным востраве, куды іх выкінулі марскія хвалі.


— З якой мэтай вы прыбылі сюды? — звярнуўся цар да Ясона, здагадаўшыся, што ён правадыр герояў.


Ясон расказаў Ээту пра сваё паходжанне, не стаў хаваць праўду і адносна свайго прыбыцця да колхаў. Герой імкнуўся пераканаць цара ў тым, што залатое руно патрэбна яму, каб вярнуць законную ўладу ў Іолку. Ён гаварыў і бачыў, як хмурнеў твар Ээта.


— Выдумкі! — закрычаў раз’юшаны цар. — Я бачу вас усіх наскрозь! Не за руном вы прыплылі ў Калхіду, а для таго, каб адняць у мяне прастол. Калі б вы не былі за маім сталом, я б загадаў выцягнуць вам языкі, раструсціць косці...


Усхапіўся са свайго месца запальчывы Тэламон Эакід, але Ясон спыніў сябра дужаю рукою і зноў спакойна пачаў пераконваць Ээта ў сваіх добрых намерах, у тым, што ён гатовы выканаць любое даручэнне цара.


— Аддай нам залатое руно, і мы будзем праслаўляць цябе па ўсёй Эладзе, — закончыў сваю прамову-просьбу правадыр арганаўтаў.


Цар не верыў ніводнаму слову Ясона і, задумліва слухаючы яго, прыкідваў: адразу забіць чужынца ці загубіць хітрасцю.


— Ну што ж, — сказаў Ээт, выбраўшы другое рашэнне. — Я дам табе магчымасць зарабіць руно. Ёсць у мяне два меднаногія быкі, якія выдыхаюць з пашчаў полымя. Я запрагаю іх, ганю па полю Арэса і ўзорваю яго плугам, а потым засяваю зубамі дракона. З зубоў вырастаюць ваяры ў медных даспехах, але я іх знішчаю. Калі твой род, чужаземец, сапраўды ідзе ад багоў, паўтарыць мой подзвіг. Тады і атрымаеш узнагароду, пра якую гаворыш.


Ясон стаяў у задумлівасці, разумеючы, што такое даручэнне яму не выканаць. Але нічога не заставалася, як згадзіцца з прапановай вераломнага Ээта.


— Суровы рок прывёў мяне ў тваю краіну, цар, — адказаў Ясон, — і калі мне наканавана загінуць тут, я дастойна сустрэну смерць!


Звычай колхаў загортваць нябожчыкаў у скуры і пакідаць іх на вяршынях дрэў, магчыма, тлумачыцца нежаданнем гэтага народа апаганьваць свяшчэнны агонь актам спалення, бо агонь быў дарам сонца. Ээт як сын Сонца-Геліяса дбаў аб выкананні гэтага абраду. Калі Пелій пасылаў Ясона за руном, ён скардзіўся, што ў краіне Ээта прыкра абышліся з нябожчыкам Фрыксам, бо не пахавалі па элінскаму звычаю; а гэта азначае, што цень Фрыкса не мог знайсці спакою.

Медэя абяцае дапамогу


Засмучаныя арганаўты разам са старэйшым сынам Фрыкса Аргам вярнуліся на карабель. Абдумваючы прапанову вераломнага Ээта, яны ведалі, што адмаўляцца нельга, бо адступаць няма куды.


— Ці ёсць тут які аракул? — запытаў Арфей. — Лепш за ўсё Геры, бо яна апякуе Ясона.

· Геру ў гэтай краіне не ўшаноўваюць, — адказаў Арг. — Дапамагчы

нам можа толькі Афрадыта.

— Цікава, чым. Можа, узброіць нас стрэламі свайго сына? — пажартаваў Ясон.


— Нет! Але я ўпэўнены, — працягваў Арг, — што страла Эрота ўжо дапамагла нам. Я бачыў, як глядзела на цябе Медэя. Яе каханне можа прынесці нам вялікую карысць. Медэя служыць Гекаце і навучылася ў ёй варыць зелле з усяго, што дае зямля і мора. Яна можа старога зрабіць маладым, ажывіць мёртвага... Трэба прынесці ахвяру Афрадыце і, калі багіня прыме яе, мы дамовімся з Медэяй аб сустрэчы...


Не паспеў Арг дагаварыць, як у паветры пачуўся лёгкі звон птушыных крылаў. Белы голуб прамчаўся над мачтай карабля. За ім нёсся коршун. Голуб нырнуў уніз і схаваўся ў складках Ясонавага плашча.


— Глядзіце, глядзіце! — закрычаў прадказальнік Мопс. — Голуб, птушка Афрадыты, шукае паратунку у Ясона. Успомніце, сябры, як Фінэй раіў нам даверыцца Афрадыце...


Тым часам Ээт аддаў загад сцерагчы карабель і ўсіх, хто знаходзіўся на ім, бо меў намер у хуткім часе, як толькі загіне іх правадыр, спаліць “Арго” з усімі падарожнікамі. Цар хацеў жорстка пакараць і сваіх унукаў, сыноў Фрыкса, бо быў упэўнены, што гэта яны прывялі чужаземцаў у Калхіду, каб адабраць у дзеда прастол. 


Халкіопа, усхваляваная пагрозай сваім сынам і абяцаўшая ім заручыцца дапамогай Медэі, прыйшла да сястры ў спальню. Тая ў слязах ляжала на сваім ложку. Чорныя косы, як змеі, віліся ў яе за плячамі. Збялеў смуглы твар.


— Што цябе мучае, сястра? — пыталася Халкіопа. — Ці не захварэла ты, бедная?


Медэя маўчала. Яна не стала расказваць пра сваё каханне і свой адчай. Халкіопа абняла сястру і пачала ўпрошваць, каб яна выратавала пляменнікаў. Медэя абяцала зрабіць для юнакоў усё, што можна: яна любіла іх, сваіх равеснікаў, як родных братоў.


— Калі так, то дзеля маіх дзяцей дапамажы герою-чужаземцу ў бітве, якая павінна адбыцца, — плачучы заклінала Халкіопа Медэю. Арг прыходзіў ад яго і прасіў тваёй дапамогі...


Пры гэтых словах закалацілася сэрца царэўны, шчокі пакрыліся румянцам, і слёзы зноў пакаціліся па іх. “Што рабіць? Выратаваць Ясона — значыць пайсці супраць волі бацькі. Пакінуць усё як ёсць — загубіць каханага?”


— Заўтра раніцай, — павольна загаварыла Медэя, — я прыйду ў храм Гекаты і аддам чужаземцу талісман, які паможа яму ўтаймаваць быкоў.


Калі засталася Медэя адна, яна дастала з разнога куфэрка ракавіну з цёмнай маззю... глядзела на яе і ўспамінала тую ноч, калі, рызыкуючы жыццём, узбіралася па стромкай скале ў пошуках кветкі і ўрэшце ў адной з расколін убачыла яе — на высокім двайным сцябле, колеру, падобнага на шафранавы. Гэтая кветка вырасла з крыві пакутніка Праметэя, якая сачылася з яго раны па скале. Сем разоў абмывала Медэя рукі вадой, што кабрала з Каспія, сем разоў клікала Гекату. Пад зямлёю жудасна гуло, калі яна рыла корань кветкі. Пад стогн тытана дзяўчына зрэзала корань і сабрала сок у ракавіну, з якога прыгатуе чарадзейнае зелле.


Медэя глядзела на ракавіну з маззю, якая кожнага, хто націраўся ёю, рабіла няўразлівым ні для жалеза, ні для медзі, ні для агню. “Хто мне гэты чужаземец, які з’явіўся па бацькавы скарб? — спрабавала пераканаць сябе царэўна. — Няхай загіне на полі Арэса, калі такая яго доля... Не! Няхай лепш з’едзе адсюль, далей ад маіх вачэй... Але як я буду жыць без яго ?! А калі дапамагу, бацька не даруе мне здрады. Што рабіць? Можа, пакласці канец мукам — выпіць атруту? Як жа тады высакародны юнак? Яго ж затопчуць меднаногія быкі”, — думала Медэя, і сэрца яе разрывалася паміж даччыным абавязкам і каханнем.


Яны сустрэліся ў храме Гекаты, багіні начных прывідаў і чараўніцтва. Медэя так разгубілася, калі ўбачыла прыгожага Ясона, што стаяла перад ім моўчкі, не могучы вымавіць ані слова.


— Чаму ты баішся мяне, дзяўчына? — запытаў Ясон. — Я ж прыйшоў не з дурнымі намерамі, а прасіць тваёй абароны. Калі дапаможаш нам здабыць залатое руно, тваё імя будуць з удзячнасцю паўтараць па ўсёй Эладзе. Дапамагла ж Тэсею дачка Мінаса Арыядна, і багі ўзнагародзілі яе: высока ў эфіры ззяе яе вянок!


Медэя ўсміхнулася, падала Ясону мазь і ледзь чутна сказала:


— Калі бацька дасць табе зубы дракона, ты апраніся ў чорнае і апоўначы адзін ідзі да ракі; пакупайся ў яе хвалях, потым выкапай яму і прынясі над ёю ў ахвяру чорную авечку, абліўшы яе мёдам. Памаліся Гекаце. Калі пойдзеш назад, на карабель, і пачуеш брэх сабак, не спыняйся і не абарочвайся. Раніцай натры гэтай маззю ўсё сваё цела. Яно зробіцца дужым і непаражальным, і ты адчуеш у сабе вялікую, бязмерную сілу. Змаж таксама сваю зброю — дзіду, меч і шчыт. Мазь дае сілу толькі на адзін дзень, але ў цябе хопіць часу, каб выканаць усё, што патрабуе цар. Калі ты пасееш у зямлю зубы дракона і ўбачыш, як пачнуць з іх вырастаць ваяры, шпурні ў іх каменнем. Ваяры пачнуць злосна біцца між сабою, а ты ў гэты момант і нападай на іх і забівай. Так ты здабудзеў руно і адвязеш яго ў сваю Эладу.


Медэя апусціла вочы і збянтэжана дадала:


— Помні мяне, калі вернешся дадому. І я ніколі цябе не забуде і буду ганарыцца тым, што выратавала героя.


Слёзы каціліся па шчаках царэўны, і Ясону стала шкада яе:


— Вось калі б Ээт заключыў са мной саюз сяброўства і адпусціў цябе ў Эладу!


— Не, гэта немагчыма, — цяжка ўздыхнула Медэя, — суровы і няўмольны мой бацька.


Ужо Эас сустрэлася на ўсходзе з калясніцай Геліяса, а Медэя і Ясон усё не расставаліся. Герой расказваў калхідскай царэўне пра Эладу, пра сваіх таварышаў-арганаўтаў. Ён ужо з захапленнем глядзеў на сваю выратавальніцу, узяў яе за руку і пранікненна сказаў:

· Я не хачу пакідаць цябе сярод дзікіх і злых людзей. Адправімся

разам у Эладу. І нішто, акрамя смерці, не разлучыць нас.


У міфах каханне Медэі абумоўліваецца рашэннем багінь Геры, Афіны і Афрадыты. Апалоній Радоскі, які зрабіў Медэю галоўнай гераіняй трэцяй часткі “Арганаўтыкі” таксама звязаў прычыну ахапіўшага яе пачуцця з боскай воляй. Але паэт з вялікай псіхалагічнай дакладнасцю падрыхтаваў сцэну сустрэчы герояў і ўспышку страсці Медэі апісаў настолькі праўдзіва, што “страла Эрота” ўяўляецца непатрэбнай літаратурнай метафарай.


Паводле старажытнагрэчаскай традыцыі Фесалія і Калхіда — краіны, якія славіліся чарадзействам і лячэбным умельствам. Калхідзянкі вызначаліся веданнем таямнічых якасцей траў. З гамераўскай “Адысеі” вядома, што на востраве сястры Ээта чараўніцы Кіркі, расла цудоўная лекавая трава, дзякуючы якой усе чары Кіркі аказаліся няшкоднымі для Адысея. Зыходзячы са сказанага, не выулючана магчымасць сувязі асновы імя Медэя (“раздумваю”, “задумваю”) з лацінскай асновай “med”) — у такіх словах, як “medica”, “medicatus”, “medicina” і г.д.

Здабыванне руна








Пагляды лашчыла руно.








Жаданае і залатое...

Сеялася заўтра...

Р. Барадулін (“Арганаўты”)

Ноччу  Ясон прынёс ахвяру Гекаце, як яго навучыла Медэя. Калі герой вяртаўся назад, затрэслася зямля, і перад ім з’явілася вялікая багіня з палаючымі паходнямі ў руках, у акружэнні пачвар і агнядышных драконаў, суправаджаемыя брэхам сваіх падземных псоў. Жах ахапіў Ясона, але ён ішоў наперад, не спыняўся і не абарочваўся.

Раніцай Ээт адаслаў Ясону зубы забітага Кадмам дракона, а сам надзеў даспехі, што яму падарыў Арэс, і паехаў на Арэсава поле ў калясніцы, якой кіраваў царэвіч Апсірт.

Прыкрыўшыся адным шчытом, Ясон спакойна выйшаў на поле. Раптам з падземнай пячоры выскачылі меднаногія быкі і з жудасным рыкам панесліся на яго. Ніводзін шчыт не выстрымаў б удару магутных рагоў. Полымя, што вырывалася з бычыных пашчаў, закрыла Ясона. Усім падалося, што герой згарэў, але праз некалькі імгненняў ён з’явіўся жывы і здаровы, а быкі былі ўпрэжаны ў плуг. Паганяючы быкоў дзідай, Ясон узараў поле Арэса і пакідаў у глыбокія барозны зубы дракона. Скончыўшы працу, ён выпраг быкоў, і тыя як шалёныя панесліся ў сваю пячору.

Сябры абступілі героя, гучна выказваючы сваю радасць. Ясон набраў у шлем вады, прагнаў смагу і адчуў, што сілы ў ім не паменшала. Між тым завурышылася зямля, і нібы першыя парасткі, паказаліся медныя наканечнікі дзідаў, потым медныя шлемы, закрываўшыя твары, медныя рукі з бліскучымі шчытамі, тулавы і ногі ў медных понажах. Усё поле запоўнілася меднымі ваярамі. Ніхто б не перамог іх, калі б ні парады Медэі. Ясон падняў з зямлі вялізны камень і шпурнуў яго ў сярэдзіну поля. Адразу ваяры выцягнулі мячы і пачалі забіваць адзін аднаго. Тых, хто застаўся жывы, прыкончыў Ясон.

З жахам і здзіўленнем глядзеў Ээт і ўсе колхі на чужаземца, які зрабіў немагчымае. Раз’юшаны цар хвасянуў па канях і памчаўся ў палац, каб даведацца, хто здрадзіў яму:раскрыў таямніцу.

Шпарка ўваходзячы ў палац, Ээт так паглядзеў на сваю малодшую дачку, што яна здагадалася аб падазрэннях бацькі і вырашыла тэрмінова пакінуць дом. Медэя ўзяла з сабою зёлкі і, басанож, кружнымі шляхамі пабегла да арганаўтаў: яна бачыла полымі вогнішча, якое распалілі на ўсю ноч героі ў гонар перамогі свайго правадыра. Як жа яны былі здзіўлены і разгублены весткай, што цар не аддасць справядліва заробленае Ясонам залатое руно!

— Спяшайся, — гаварыла Медэя Ясону, — нам усім пагражае пагібель! Хадзем хутчэй, я дапамагу табе здабыць залатое руно… але, ведаеш, мне самой ужо нельга будзе заставацца тут…

— Калі так, едзем з намі! — прамовіў Ясон і абняў дзяўчыну.

— Пакляніся, — Медэя усхвалявана глядзела ў вочы каханага, — што ты ніколі не пакінеш мяне адну ў чужой краіне!


Ясон узяў дзяўчыну за руку.

— Клянуся багамі Алімпа, што ты будзеш у Эладзе маёй жонкай, і я ніколі цябе не пакіну!


Ясон з Медэяй прыйшлі ў гай Арэса і накіраваліся да свяшчэннага дуба, на якім вісела залатое руно. Вакол была цемра, і толькі руно зіхацела, як воблака ў залацістых промнях заранкі. Як толькі яны падышлі да дрэва, страшны дракон, большы за “Арго”, з залітымі крывёю вачыма, выцягнуў сваю доўгую шыю і так засіпеў, засыкаў, што гэтае сыканне разнеслася далёка па лесе і напалохала ўсё жывое навокал. Пачвара была гатова накінуцца на кожнага, хто падыдзе да дуба. Косці яго ахвяр густа валяліся вакол дрэва.


Ясон моцна сціснуў у руцэ меч і ўжо зрабіў крок наперад, як яго ўладарна спыніла Медэя.


— Не трэба, — прашаптала яна. — Дракон падыме такі роў, што ўсе пачуюць.


Медэя выпрастала рукі ў малітоўным жэсце і пачала клікаць на дапамогу бога сну Гіпнаса, а потым смела падышла да змея і, паўтараючы закляцці, пырснула яму ў вочы сонным зеллем. Дракон закруціў галавой, якая праз імгненне пачала схіляцца, пагачлі вочы, закрылася грозная пашча, і ён зваліўся на зямлю, падмінаючы пад сябе дрэвы, што раслі вакол дуба.


Ясон ускочыў на спіну пачвары, хутка зняў з сука залатое руно, перакінуў яго цераз плячо, потым узяў за руку Медэю, і яны пабеглі па дарозе, якую асвятляла ззянне руна.


Раніцай Ээту стала вядома, што чужаземцы выкралі яго самую каштоўную рэліквію і ўцяклі разам з Медэяй. Раз’юшаны цар паслаў вялікі атрад колхаў у пагоню за арганаўтамі і прыгразіў, што ўсім знясе галовы з плячэй, калі яны вернуцца без залатога руна. На чале атраду ён паставіў свайго сына Апсірта.


Існавала больш старажытная версія міфа, якую выкарастаў Піндар у сваёй IV  “Піфійскай одзе”. Паводле яе Ясон забіваў дракона. Калі ўспомніць прычыну выпрабаванняў Ясона, на якія яго асудзіў цар Пелій, то можна звязаць іх з рытуальнай праверкай царскай храбрасці перад каранацыяй.


Нам вядома яшчэ адна версія дзякуючы дасканаламу малюнку работы грэчаскага майстра-вазапісца V ст. да н. Х. Дурыса. На чырвонафігурным кіліку (чашы для віна) мастак адлюстраваў наступны міфічны сюжэт: з раскрытай пашчы вялізнага змея-дракона звешваецца цела аголенага героя, які знаходзіцца ў глыбокай непрытомнасці. Над напаўжывым героем спагадліва схілілася Афіна. Няма сумнення, што героем гэтай кампазіцыі з’яўляецца Ясон, бо побач з ім і з драконам, на галіне дрэва, вісіць шкура барана. Па ўсім бачна, што багіня мае намер вярнуць да жыцця Ясона, паглынутага і вывергнутага драконам.


Дадзеная версія сведчыць аб знайчнай ролі, якую адыгрываў у міфах матыў паглынання (пажырання) героя. Ён тлумачыцца абрадавымі дзействамі, якія ўваходзілі ў праграму пасвяціцельных ініцыяцый. Лічылася, што  герой, які пабываў у чэраве змея (дракона), рыбы ці якой іншай жывёлы, выходзіў адтуль абноўленым, еяўразлівым і нават набываў дар усёведання. У карэла-фінскім эпасе “Калевала” стары і мудры Вейнемейнен дае паглынуць сябе велікану Віпунену, у выніку чаго даведваецца пра ўсю гісторыю Сусвету. Можна згадаць і біблейскае казанне аб прароку Іоне, які быў паглынуты і вывергнуты вялізным кітом, дзякуючы чаму набыў прароцкі дар.


Няма адназначнага тлумачэння залатога руна. Магчыма, гэты вобраз з’яўляецца абагульненнем розных культурных дасягненняў старажытных плямён Калхіды. Знойдзеныя ў Грузіі помнікі матэрыяльнай культуры, якія адносяцца да ІІ тысячагоддзя да н. Х., сведчаць пра высокі ўзровень апрацоўкі металу, у прыватнасці золата, якога шмат здабывалася ў Каліхідзе. Страбон, грэчаскі географ і гісторык, які жыў у другой палове І ст. да н. Х. і ў пачатку І ст., пісаў, што жыхары краіны сванай (племені, насяляўшага Калхіду) здабывалі золата ў горных патоках, “ловячы яго рэшатам і касматымі шкурамі”. Гэтым звычаем ён тлумачыў узнікненне міфа пра залатое руно. І ў наш час, у 1984 г. старажылы Заходняй Грузіі дэманстравалі спосаб здабычы залатога пяску з дапамогай барановай скуры перад удзельнікамі экспежыцыі Ціма Северына. Англійскі вучоны-мараплавец узначаліў паход сучасных “арганаўтаў” на караблі, пабудаваным у адпаведнасці з самымі старажытнымі апісаннямі грэчаскіх караблёў. Жадаючы даказаць гістарычную аснову міфа, яны прыплылі ў вусце Рыоні (старажытнага Фасіса) з таго самага Іолка, адкуль адпраўляўся ў далёкі і небяспечны шлях сапраўдны “Арго”.


Калі арыенціравацца на змест міфа пра арганаўтаў, то сімвалічны сэнс залатога руна, хутчэй за ўсё, звязаны з асаблівай магічнай сілай, якая змяшчалася ў ім і давала гаспадару вялікую моц і ўладу, а, можа, і веды, недаступныя смяротным.

Вяртанне ў Эладу










Вар’яцка спяваюць сірэны,










І нам не вярнуцца назад










У белыя родныя суены...










Але мы плывём...










Злуюцца багі, і наш парус,










Як ліст, калашмацяць вятры.











В. Шніп (“Выкраданне 

залатога руна”)

З залатым руном і ўпуршыню з жанчынай на “Арго” героі плылі дадому. Гера паслала ім спадарожны вецер, марская далячынь была чыстая, і ніхто, нават прадракальнік Мопс, не ведаў, што флатылія, якую ў пагоню за арганаўтамі паслаў Ээт, ужо чакала іх на супрацьлеглым беразе Понта, каля вусця ракі Істр. Колхі былі вельмі вопытнымі маракамі і прыплылі больш кароткім шляхам.


Калі Ясон і яго спадарожнікі ўбачылі незлічоную колькасць караблёў і воінаў, якія стаялі па абодва бакі Істра і вострава, яны вырашылі пачаць з колхамі пеоагаворы.

— Навошта вам перагаворы? — запытала Медэя. — Няўжо хочаце

выдаць мяне ў абмен на сваю бяспеку?!


— Калі нічога не атрымаецца, то прыдзецца так зрабіць, — прызнаўся Ясон.


— Як ты можаш казаць гэта мне, сваёй выратавальніцы?! — абуралася Медэя. — Вы не героі, а баязліўцы!


— Ты можаш што2небудзь параіць? —  перабіў яе Ясон. — Калі Ээт і даруе, то табе, а не нам.

· Пачынайце перагаворы, — рашуча прамовіла Медэя. Яны патрэбны для таго, каб заманіць Апсірта і забіць яго.

Ясона ахапіў жах.

· Гэта ж твой брат!

· Іншага выйсця ў нас няма. Цела Апсірта трэба разрэзаць на часткі і

кінуць у мора. Пакуль будуць вылаўліваць, мы ўцячэм.

Медэя бачыла разгубленасць Ясона.

· Ты зробіш гэта! — рашуча сказала яна. — А я дапамагу табе!

Апсірт быў забіты ў храме, куды ён прыйшоў дамаўляцца аб вяртанні залатога руна. У войску колхаў пачаўся пярэпалах, і пакуль яны шукалі па частках цела свайго правадыра, “Арго” заплыў далёка ўверх па Істру. Але багі разгневаліся на Ясона і Медэю за ўчыненае імі злачынства, і мора сустрэла іх страшэннай бураю. Зрываліся ветразі, згіналася мачта, хвалі шпурлялі “Арго” нібыта шчэпку. Героі ўжо падрыхтаваліся да самага горшага, і тут кавалак дадонскага дуба, устаўлены ў карму карабля прамовіў голасам Зеўса:


— Да таго часу вам не вярнуцца ў Іолк, пакуль даска Геліяса Кірка не ачысціць Ясона і Медэю ад пралітай крыві.


Каб трапіць да чараўніцы Кіркі, арганаўты падняліся на поўнач па Эрыдану (сучаснай рацэ По), потым па Родану (сучаснай Роне) прыплылі ў Тырэнскае мора, а па ім на востраў Кіркі. Чараўніца пазнала сваю пляменніцу, бо прамяністыя вочы Медэі, як і ва ўсіх дзяцей і ўнуках Геліяса, свяціліся асаблівым бляскам. Крывёю малочнага парася Кірка палівала апаганеныя забойствам рукі Ясона, рабіла ачышчальныя ўзліванні, звярталася з маленнем да Зеўса і, шкадуючы Медэю, прасіла Эрыній, каб яны не праследавалі яе, ахвяравала і багіням помсты аладкі з ячменю і “цвярозую вільгаць” (ваду, змешаную з мёдам). Чараўніца закончыла абрад ачышчэння і загадала злачынцам тэрмінова пакінуць яе востраў.


На далейшым шляху арганаўтам прышлося пераадольваць яшчэ шмат небяспекі. Яны праплылі паміж Скілай і Харыбдай дзякуючы Геры, па воле якой марская багіня Фетыда з сёстрамі-нерэідамі правяла іх праз гібельнае месца. Апынуўшыся каля вострава сірэн, героі заслухаліся іх цудоўнымі спевамі і не сталі ахвярамі гэтых пачвар толькі таму, што Арфей узяў у рукі кіфару і сваім гучным, дзівосным голасам заглушыў спеў сірэн. Шчасліва мінулі арганаўты Планкты — скалы ў вузкім праліве, паміж якіх не праляталі без шкоды нават голубы, што неслі амброзію для Зеўса. На Схерыі, востраве дружалюбных феакійцаў, герояў і Медэю гасцінна прыняў у сваім палацы цар Алкіной. Але кароткім быў іх адпачынак. Паказаліся ветразі вялікай флатыліі колхаў, і суайчыннікі Медэі патрабавалі, каб царэўна была ім выдадзена, інакш яе забяруць сілай.


Слёзна прасіла Медэя жонку Алкіноя Арэту, абдымаючы яе ногі, аб сваім выратаванні. Мудры цар разважыў, што арганаўты павінны аддаць колхам іх царэўну Медэю, але яны не павінны аддаваць ім жонку Ясона. У тую ж ноч быў выкананы шлюбны абрад, а раніцай Алкіной абвясціў колхам, якія з'явіліся за адказам, што Медэя — жонка Ясона і бацька страціў над ёй уладу.


З таго часу колхі не пагражалі арганаўтам, але не пазбавіліся героі гневу багоў. Яны ўжо набліжаліся да берагоў Элады, калі падуў моцны, парывісты вецер і вынес іх у адкрытае мора. Дзевяць дзён і дзевяць начэй ганяла карабель па моры. Ён страціў арыентацыю, і пасля доўгіх блуканняў быў выкінуты на бязлюдны пяшчаны бераг. Героі сышлі з “Арго” на зямлю. Перад імі распасціралася пустыня. Ні ручая, ні сцежкі, ні жылля — толькі пясок і неба, а яшчэ мёртвае маўчанне.


— Што гэта за зямля? — не маглі зразумець арганаўты. — Куды занесла нас бура? Загінем! Няма нам паратунку!


Як цені, блукалі яны па беразе і, страціўшы ўсялякую надзею на дапамогу, палеглі на пяску, закрыўшы галовы плашчамі ад пякучага сонца. Ясон ужо задрамаў, калі раптам адчуў, што нехта дакрануўся да яго плашча. Герой адкінуў яго і ўбачыў трох цёмнавалосых німфаў. Адна схілілася над ім:


— Не падай духам! Лёс занёс вас у Лівійскую пустыню. Але і адсюль ёсць дарога для сапраўдных герояў. Ушануйце маці, якая насіла ўсіх у сваім чэраве, — раіла німфа Ясону. — Калі марская царыца Амфітрыта выпража каня са сваёй калясніцы, рухайце ўслед за ім.


Дзевы зніклі раптоўна, як і з'явіліся. Ясон пабудзіў сяброў і пераказаў тое, што пачуў ад іх. Доўга думалі, пра якую маці і якога каня гаварыла німфа. І тут з мора выплыў вялікі белы конь з залатой грывай і памчаўся ў тым кірунку, у якім вецер гнаў “Арго”.


— Я здагадаўся! — закрычаў Ясон. — Маці – гэта наш “Арго”: ён жа насіў усіх нас у чэраве. Падымем карабель і панясем яго ў напрамку, указаным канём.


Дванаццаць дзён і столькі ж начэй неслі арганаўты на плячах “Арго”. Гарачы пясок абпальваў ногі. Смага высушыла глотку. Сухія вусны патрэскаліся. Вельмі перашкаджалі цяжкаму пераходу змеі, якія, здавалася, сабраліся з усёй Лівіі, каб не даць арганаўтам дасягнуць сваёй мэты. Ад гадаў выратоўвала Медэя, якая ўмела іх заварожваць Не пашанцавала прадказальніку Мопсу, які наступіў на змяю і быў укушаны ёю. Перад смерцю герой, які праславіўся ў бітве з кентаўрамі і ў Калідонскім паляванні, сказаў сябрам, што быў асуджаны памерці ад укуса змяі.


Нарэшце героі выйшлі да вялікага возера. Яны ведалі, што яно называецца Трытанійскім. Спусцілі карабель на ваду і вырашылі прынесці ахвяру Трытону, бо, мяркуючы па назве возера, сын Пасейдона і Амфітрыты быў яго ўладаром. У возера кінулі медны трыножнік, які падарожнічаў на “Арго” з самага Іолка, і з вады паказалася галава з зялёнымі валасамі, шырокім ротам і звярынымі зубамі, а потым тулава, пакрытае луской, і хвост дэльфіна замест ног. Трытон схапіў рукою за борт “Арго” і вывеў яго пратокай паміж скалаў у шырокае мора. Цешаліся героі-мараплаўцы сустрэчы з роднай стыхіяй. Яны высадзіліся на бераг, паставілі алтары ў гонар сваіх выратавальнікаў — Пасейдона і Трытона, адпачылі на зямлі, а раніцай зноў паплылі да розных берагоў.


Дзесяць дзён плылі арганаўты па моры і наблізіліся да гарыстага Крыта. Па загаду Зеўса востраў вартаваў медны волат Талас. Арганаўтам патрэбна было запасціся прэснай вадой, але Талас нікому не даваў выйсці на бераг, шпурляўся валунамі. Дарэмна Ясон яго пераконваў, што гэта выключны выпадак, што ім пагражае смерць ад смагі, што арганаўты хутка пакінуць востраў. Прышлося ўмяшацца Медэі. Сваімі чарамі яна прымусіла Таласа не зводзіць з яе вачэй. І калі ён пры гэтым паспрабаваў падабраць з зямлі каменне, то раптам спатыкнуўся, упаў і больш не падняўся. Калі арганаўты высадзіліся на бераг, то зразумелі, што, спатыкнуўшыся, волат закрануў нагой востры камень, які выбіў з адтуліны ў яго шчыкалатцы медны цвік. Гэты цвік быў уваткнуты ў адзіную жылу Таласа, па якой цякла кроў.


Арганаўты паставілі на Крыце алтар у гонар Афіны Мінойскай, зноў узяліся за вёслы і ўжо без вялікіх перашкод дасягнулі берагоў роднай Фесаліі.


Падарожжа арганаўтаў, калі яны вярталіся назад у Эладу, аказалася больш доўгім і цяжкім, а таксама багацейшым на розныя прыгоды, чым іх плаванне ў Калхіду. Праўда, у вялікай сваёй частцы гэтыя прыгоды альбо паўтараюць падзеі, апісаныя ўжо раней (напр., Сімплягады — Планкты), альбо ўяўляюць сабой варыяцыі на тэмы гамераўскай “Адысеі” (сірэны, Скіла і Харыбда...). Разам з тым, даследчыкі мяркуюць, што ў аснове ІХ–ХІІ песень “Адысеі” ляжыць эпас пра арганаўтаў. Гэта мажліва ў тым выпадку, калі аповяд пра арганаўтаў склаўся ў выглядзе не дайшоўшай да нас эпічнай паэмы раней за гамераўскі эпас.


Каб прыплыць у фесалійскі Іолк, Ясон і арганаўты абралі абходны маршрут, прытрымліваючыся якога яны былі вымушаны доўга блукаць па самых аддаленых ускраінах тагачаснай йокумены.  Прычынай змянення маршруту арганаўтаў на зваротным шляху з’явіўся гнеў багоў, якія патрабавалі ачышчэння Ясона і Медэі ад забойства ў чараўніцы Кіркі. Гэты абрад падрабязна апісаны ў IV песні “Арганаўтыкі”. Ён складаўся з дзвюх частак: уласна ачышчэння, калі рукі забойцы абліваліся крывёю жывёлы (у дадзеным выпадку парасяці) і затым абціраліся, што з’яўлялася сімвалам вызвалення ад крывавага злачынства, а таксама з уміласціўлення бытва ахвярамі і малітвамі. У аснове гэтага абраду, напэўна, ляжала ўяўленне першабытнай магіі, згодна з якім кроў парасяці як бы выцясняла запляміўшую забойцу чалавечую кроў, пралітую ім раней. Як бачна з тэкста “Арганаўтыкі”, той, хто праводзій акт ачышчэння, не цікавіўся падрабязнасцямі злачынства. Гэта азначае, што спосаб ачышчэння быў той самы пры розных забойствах, толькі абавязковай умовай было адпраўленне гэтага абраду на чужыне, а не ў той краіне, дзе адбывалася забойства. У гістарычны час усё было інакш. Калі суд прызнаваў чалавека віноўным у наўмысным і недазволеным забойстве, то гэты забойца падвяргаўся смяротнаму пакаранню, ад якога, тым не менш, мог выратавацца дабраахвотна адправіўшыся да заканчэння суда ў вечнае выгнанне. Калі суд прызнаваў забойства ненаўмысным, то злачынца павінен быў па пэнай дарозе адправіцца ў выгнанне па крайней меры на год, а калі ён вяртаўся, то быў абавязаны прымірыцца са сваякамі забітага і падвергнуцца рэлігійнаму ачышчэнню.


“Бібліятэка” Апаладора ўтрымлівае больш старажытную версію пра злачынства Медэі. Згодна з ёй, Медэя ўцякла з дому разам з малым братам Апсіртам, і праследаваў карабель іх бацька Ээт. Калі Медэя ўбачыла, што пагоня ўжо зусім блізка, яна забіла брата, пасекла яго цела на часткі і раскідала іх у моры. Каб сабраць астанкі свайго сына для годнага пахавання, Ээт быў вымушаны спыніцца і перастаць праследаваць “Арго”. Мяркуюць, што першым аўтарам, які выкарыстаў гэтую версію, быў Сафокл, а іншыя паэты, як, напрыклад, Ферэкід, — ужо пад яго ўплывам.


Арганаўты прычалілі да берага Пагасейскага заліву і прынеслі багатую ахвяру багам. Так закончыўся слаўны паход арганаўтаў, і перш чым разысціся ці раз’ехацца па дамах, яны паабяцалі адзін аднаму, што кожныя чатыры гады будуць збірацца, каб праверыць сваю сілу і спрыт у спаборніцтвах. Геракл выбера для герояў месца ў Элідзе і — у даліне ракі Алтэй прысвеціць яго Зеўсу.


Міфічнае казанне пра арганаўтаў адлюстравала не толькі добрае знаёмства грэкаў мікенскай эпохі з узбярэжжам Чорнага мора, але нават і сам факт іх рэальных падарожжаў да берагоў Калхіды. У большасці дайшоўшых да нас версій міфалагічнага расповяду царства Ээта асацыіруецца з Калхідай, краінай на ўсходнім узбярэжжы Понта, што адпавядае сучаснай Заходняй Грузіі. Зразумела, што ў эпасе міфы змешваліся з квазігістарычнымі ўспамінамі і сінтэзаваліся розначасовыя падзеі.


Асобныя сюжэты міфа пра паход арганаўтаў знайшлі адлюстраванне на больш чым сотні антычных ваз, якія вырабляліся пераважна ў V ст. да н. Х., і дзесятках рэльефах. Гэтыя сюжэты прываблівалі мастакоў Рэнесанса і барока ў якасці тэмы для вялікіх палотнаў, фрэсак, габеленаў. Прыёмную залу каралеўскага замка ў Віндзары ўпрыгожвае цыкл такіх габеленаў па малюнках Ж.Ф. дэ Труа (канец VXIII ст.). З літаратурных твораў на тэму паходу арганаўтаў вылучым драму “Залатое руно” П.Карнеля, трылогію “Залатое руно” аўстрыйскага драматурга ХІХ ст. Ф.Грыльпарцэра, раман “Залатое руно” Р.Грэйвса.


Арганаўты адважна выпрашляліся ў буспечнае падарожжа, добра ўяўляючы, што асуджаюць сябе на непамерныя цяжкасці, што рызыкуюць жыццём. Яны пракладалі новыя шляхі для мараплаўцаў, яны былі першаадкрывальнікамі. І ў гэтай сувязі цалкам зразумела, чаму У.Караткевіч славячы подзвіг герояў будучыні — беларускіх астранаўтаў, называе іх арганаўтамі (“Балада аб арганаўтах”). Сэнсавы патэнцыял гэтага твора раскрываецца праз рэцэпцыю міфалагічных алюзій. Разам з астранаўтамі, бліжэй да камандзіра і яго намесніка — журналісткі і мастачкі, знаходзіцца ў палёце “крылаты хлапчук нябачны з састарэлым калчанам сваім”; ён “упершыню пакінуў зямныя берагі” і адкрывае “для сваіх уладанняў бязмежных новы край”. Астраўты выходзяць з свайго карабля на паверхні Месяца, “як продкі на выспах чужых”. Герояў будучыні, як і герояў мінуўшчыны, падсцерагае небяспека ў выглядзе скалы, якая “вісела стагоддзі, каб захлопнуць пастку сваю”. Міфалагічных арганаўтаў выратоўвалі багі, арганаўтаў-астранаўтаў — іх камандзір, праўда, коштам свайго жыцця. У баладзе Караткевіча сцвярджаецца думка, што адны і другія арганаўты садзейнічаюць чалавечаму прагрэсу.

Цікаўнасць, ты клічаш мяне,








ў бездані вабіць твой спеў,





Каб не ты — 






мы ў тванях кішэлі б і ніколі не злезлі з дрэў.


Антычны міф пераносіць у сучасную прастору Р.Барадулін. У яго вершы “Арганаўты” сюжэт аб міфічных героях амаль не праглядаецца. Схаваны за яркай вобразнасцю паэтычнага малюнка, які ўзнаўляе сучаснасць, хоць і аддаленую ад сённяшняга дня, міф прысутнічае ў падтэксце і значным чынам спрыяе гераізацыі “ўшацкіх гоняў арганаўтаў”, паэтызацыі цяжкай працы хлебаробаў. Падтэкст ствараецца алюзіямі, якія паглябляюць філасофскае гучанне твора. Ад чытача гэты верш патрабуе актыўнай сумеснай творчасці, бо для спасціжэння яго глыбіннага зместу неабходна выявіць асацыятыўна-сімвалічныя паралелі. Якасна новае напаўненне атрымлівае ў Барадуліна міфалагема. Залатое руно ў яго тэксце — гэта залатое збожжа, самы вялікі скарб для хлебаробаў. Аратыя, якія моцна трымалі “сахі стырно”, асацыіруюцца ў свядомасці чытача з магутнымі і вопытнымі рулявымі “Арго”. Заплывалі аратыя “за вечаровы небазвон”, і іх таксама “люлялі” хвалі, толькі не мора (яно ў падтэксце), а “перастаялых баразён”. Паэт акцэнтуе думку, штро праца людзей на зямлі не менш цяжкая і адказная, і імкнецца давесці да чытача, бадай, галоўны, філасофскі сэнс верша, які ўтрымліваецца ў двух кароткіх радках.

У полі

Сеялася заўра.

Зноў відавочна асацыятыўная паралель з міфам. Менавіта ў полі (Арэса) вырашаўся лёс Ясона і яго таварышаў, вырашаўся лёс залатога руна, а гэта значыць лёс бацькаўшчыны героя, дабрабыт і шчасце яго народа. “Заўтра” ў дадзеным кантэксце — гэта не толькі надзея, гэта сама будучыня.


У вершы В.Шніпа “Выкраданне залатога руна”, напісанага ад імя ўдзельнікаў славутага паходу, гучыць думка аб ідэальных памкненнях арганаўтаў. Яны плывуць па руно не дзеля яго матэрыяльнай каштоўнасці: героям не патрэбна золата, як і дарагая ва ўсе часы слановая косць. Такім чынам, сцвярджаецца духоўная каштоўнасць міфічнага вобраза-сімвала. Амаль ва ўсім тэксце верша акцэнтуецца цяжкасць дасягнення мэты арганаўтаў, канстатуюцца перашкоды, якія сустракаюцца на іх шляху (сірэны, цмокі, злосць багоў). Разам з тым, ужо ў назве твора акцэнтуецца перспектыва негераічнага спосабу здабывання руна. Да таго ж даволі свавольна трактуецца аўтарам міфалагічны сюжэт, у які дзёрзка ўрываюцца вакхічныя матывы. Такім чынам зніжаецца драматызм у адлюстраванні падарожжа арганаўтаў. Міф дэгераізуецца, дэсакралізуецца, асучасніваецца.

